text:
SEKSION 7
No Panon Mon Ibangat so Anak Mo
“Saraya a salita, ya iganggan ko ed sika ed sayan agew, nepeg da so ontatak ed pusom, tan nepeg mo ya ibangat iraya a sankakulian ed saray anak mo.”
Nen inggapo nen Jehova so panagpamilya, saray atateng so angipiyaan tod ananak. (Colosas 3:20) Bilang ateng, responsabilidad mon ipasal so anak mon aroen si Jehova pian magmaliw ya responsablin adulto. (2 Timoteo 1:5; 3:15) Kaukolan mo met ya amtaen so walad puso to. Siempre, importante so alimbawam. Mas nibangat moy Salita nen Jehova ed anak mo no ipapapusom itan a mismo.
1 IPALIKNAD ANAK MO YA MAINOMAY KAN NAKATONGTONG
NO ANTOY KUAN NA BIBLIA: “Nepeg ya aliston ondengel, agbengatbengat a mansalita.” (Santiago 1:19) Siempre, labay mon nalikna na ananak mo ya mainomay kan nakatongtong. Kanian kaukolan ya amta dan akaparaan kan ondengel no walay ibaga ra. Gawam ya mareen so pamilya yo pian mainomay dan ibagay nalilikna ra. (Santiago 3:18) No napapansin dan mapasnok o masita ka, agda laingen ibagay amin ya walad loob da. Pampasensiaan mo ray anak mo, tan lanang mon ibagad sikara ya inarom ira.
NO ANTOY NAYARIM A GAWAEN:
Ag-ipapaliknan busy ka no kaukolan na ananak moy mitongtong
Mitongtong kan lanang ed sikara, aliwa labat ya no walay problema
2 TALOSAN NO ANTON TALAGAY LABAY DAN IBAGA
NO ANTOY KUAN NA BIBLIA: “Say marunong a too et onkikiwas a makabat.” (Uliran 13:16, NW) No maminsan, kaukolan mon talosan no akin ya onmay imbaga na ananak mo pian naamtaan moy tuan nalilikna ra. Maslak ed saray kalangweran et alabas o palpalaran ya mansalita. ‘Dengel ka ni sakbay kan onebat. No andi, makulangkulang ka.’ (Probirbio 18:13, MB) Agka bastabasta manpapasnok.
NO ANTOY NAYARIM A GAWAEN:
Anggan anto ni ibagay ananak mo, agka onsasalet odino sobran man-react
Isip mo no antoy aliknam tan no antoy importantid sika nen ontay edad mod sikara
3 MANKAKASAKEY KAYO
NO ANTOY KUAN NA BIBLIA: “Ana’ko, dengel ka ed disiplina nen amam, tan agmo ibabaliwala so bilin nen inam.” (Uliran 1:8, NW) Say ama tan ina so inikdan nen Jehova na autoridad ed ananak. Kanian, kaukolan mon ibangat iray anak mo ya respetoen tan unoren da ka. (Efeso 6:1-3) Nalikas na ananak no say atateng da et agnankasakey ed nonot. (1 Corinto 1:10) No agkayo makapantalosan, agyo ipapanengneng ed ananak yo, ta nabawasay respeto dad sikayo.
NO ANTOY NAYARIM A GAWAEN:
Pantongtongan tan pampaknaan no panon yon disiplinaen iray ananak yo
No mandumaan kayo nen asawam ed panangipasal ed saray anak yo, talosan moy opinyon to
4 MANPLANO
NO ANTOY KUAN NA BIBLIA: “Ibangat mo so anak ed dalan a nepeg to a laen.” (Uliran 22:6) Aglabat nibanbana so pagmaliw a makalakal na ugaw. Kaukolan mon iplano no panoy pangipasal ed sikato, kaibad satan so ‘pandisiplina.’ (Salmo 127:4; Uliran 29:17, NW) Say disiplina et aliwan basta panusa, imbes, kaukolan mon tulongan iray anak mon natalosan no akin ya wala ray totontonen. (Uliran 28:7) Tan ibangat mo ran aroen so Salita nen Jehova tan talosan iray prinsipyo to. (Salmo 1:2) Ontulong iyad sikara pian nipasal so konsiensia ran ibiig so duga tan aliwa.
NO ANTOY NAYARIM A GAWAEN:
Seguroen ya tudtua ed ananak mo so Dios tan napantiwalaan da
Tulongan mo ran nalikas tan paliisan iray imoral ya kagagawa, a singa saray walad Internet tan social network. Ibangat mo ran paliisay totoon mangaabusod ugugaw


c: text/html

text:
Nonoten no Antoy Nepeg ya Inkatoom
“Imano yoy inkatoo yo, a nepeg a masanto kayo ed saray ugali yo tan gagawaen yo iray bengatlan nipaakar ed maridios a debosyon!”—2 PED. 3:11.
1, 2. ‘Antoy nepeg ya inkatoo tayo’ pian abobonan itayo na Dios?
NATURAL labat ya mapaga tayod ibaga na arum nipaakar ed sikatayo. Balet bilang Kristiano, agta nepeg ya mas mapaga tayod iisipen nen Jehova? Sikato so sankatagyan ya Persona ed interon uniberso tan say “subol na bilay.”—Sal. 36:9.
2 Impaliwawa nen apostol Pedro ya abobonan itayo nen Jehova no ‘masanto so ugali tayo tan gagawaen tayo ray bengatlan nipaakar ed maridios a debosyon.’ (Basaen so 2 Pedro 3:11.) ‘Masanto so ugali tayo’ no malinis itayod moral, mental, tan espiritual. Tan nepeg tayon ipanengneng so “maridios a debosyon” lapud aralem ya respeto tan panangaro tayod Dios. Kanian aliwan saray gagawaen tayo labat so importantid si Jehova, pati say inkatoo tayo met. ‘Sasalien’ odino uusisaen toy puso, kanian amta to no masanto so ugali tayo tan no sikato labat so pangiiteran tayoy debosyon.—1 Awa. 29:17.
3. Anto ray nepeg tayon itepet ed sarili tayo?
3 Aglabay nen Satanas a Diablo ya naawat tayoy panangabobon na Dios. Diad tua, gagawaen toy anggaay nayarian to pian onarawi tayod si Jehova. Sikatoy manguusar na katilaan tan panagpalikdo pian natukso itayo tan ontunda ti’ lan mandayew ed Dios. (Juan 8:44; 2 Cor. 11:13-15) Kanian tepetan tayoy sarili tayo: ‘Panon ya papalikdoen nen Satanas iray totoo? Antoy gawaen ko pian naprotektaan koy relasyon kod si Jehova?’
PANON YA PAPALIKDOEN NEN SATANAS IRAY TOTOO?
4. Anto so pupuntiryaen nen Satanas pian naderal so relasyon tayod Dios, tan akin?
4 “Nasubok so kada sakey sano sikatoy nasagyat tan natangguyor na dilin pilalek to,” so insulat nen disipulon Santiago. “Tan say pilalek, sano nanlukon la, iyanak toy kasalanan, insan say kasalanan, no agawaan la, mansumpal ed ipapatey.” (Sant. 1:14, 15) Pian naderal so relasyon tayod Dios, pupuntiryaen nen Satanas so panlalapuan na saray pilalek tayo—say puso tayo.
5, 6. (a) Panon ya pupuntiryaen nen Satanas so puso tayo? (b) Anto ray uusaren nen Satanas pian niloob tod puso tayo iray makapuy ya pilalek, tan akin et nibaga tayon sikatoy eksperto lad satan?
5 Panon ya pupuntiryaen nen Satanas so puso tayo? “Say interon mundo et walad pakayari na samay sakey a mauges,” so kuan na Biblia. (1 Juan 5:19) Uusaren nen Satanas ya pakana iray “bengatlan walad mundo.” (Basaen so 1 Juan 2:15, 16.) Diad nilibon taon et denisinyo na Diablo iyan mundo pian napatitan to ray totoo. Lapud manbibilay tayod sayan mundo, nepeg tayon protektaay sarili tayo ed saray agnaliklikas ya taktika to.—Juan 17:15.
6 Manggagaway paraan si Satanas pian niloob tod puso tayo iray makapuy ya pilalek. Niay imbaga nen apostol Juan ya taloran uusaren nen Satanas: (1) “say pilalek na laman,” (2) “say pilalek na mata,” tan (3) ‘say panangipangta ed kaykayarian.’ Inusar iratan nen Satanas pian tuksoen si Jesus diad kalawakan. Eksperto lay Satanas ta abaybayag to lan uusaren iratan a patit, tan amta to no antoy epektibo ed kada too. Antis tayon aralen no panon tayon naprotektaay sarili tayo, amtaen tayo ni no akin ya atukso na Diablo si Eva balet agto atuksoy Anak na Dios.
“SAY PILALEK NA LAMAN”
7. Panon ya inusar nen Satanas so “pilalek na laman” pian tuksoen si Eva?
7 Kaukolan tayoy mangan pian manbilay. Denisinyo na Amalsa so dalin ya mamawalay dakel ya naakan. Nayarin samboten nen Satanas so pankaukolan tayon mangan pian natukso itayon manggawa na agmakapaliket ed Dios. Ontan so ginawa tod si Eva. (Basaen so Genesis 3:1-6.) Imbaga nen Satanas ed si Eva ya sikatoy ag-ompatey anggano kanen toy bunga na “kiew ya pakaamtan na maong tan mauges.” Imbaga to ni ingen ya diad agew ya kanen to itan et sikatoy magmaliw a singa Dios. (Gen. 2:9) Papapawayen sirin na Diablo ya sarag kuno nen Eva so manbilay anggano agto unorey Dios. Matilatila! Sanen nitanem la ’ya ed nonot nen Eva, walay duaran pampilian to: Agto itan panisiaan, odino nonoten to lan nonoten ya anggad ontuboy pilalek ton kanen imay bunga. Anggano dakdakel ni naakan ton arum ya bunga diman ed hardin, agto inekal ed isip to imay imbaga nen Satanas, kanian “amudbor na bunga, tan angan.” Niloob nen Satanas ed puso nen Eva so pilalek ya gawaey insebel na Amalsa.
8. Panamegley na “pilalek na laman,” panon ya tinukso nen Satanas si Jesus, tan akin et ag-atukso?
8 Parehon taktika so inusar nen Satanas sanen tinukso toy Jesus diad kalawakan. Diad saman et 40 agew tan labi lan ag-angan si Jesus kanian sinambot nen Satanas so pakakaeras To. “No sakey kan anak na Dios,” so kuan nen Satanas, “ibagam ed sayan bato a magmaliw a tinapay.” (Luc. 4:1-3) Walay duaran pampilian nen Jesus: Agto usaren so pakayari to, odino usaren to pian penekey pakakaeras to. Amta nen Jesus ya agto nepeg ya usaren so pakayari to parad makasarilin pilalek. Kanian anggano narnarasan la, mas importantid sikato so relasyon tod si Jehova nen say pangan to. “Walan nisulat,” so inyebat nen Jesus, “‘Aliwan tinapay labat so pambilay na too, noagta say amin a salitan manlalapud sangi nen Jehova.’”—Mat. 4:4.
“SAY PILALEK NA MATA”
9. Antoy labay ya ibaga na balikas ya “pilalek na mata,” tan panon itan ya inusar nen Satanas ed si Eva?
9 Imbaga met nen Juan ya uusaren nen Satanas so “pilalek na mata.” Labay ya ibaga na saya a nayarin ontuboy pilalek tayod sakey a bengatla diad inengneng labat. Inusar nen Satanas iyan pilalek ed si Eva sanen imbaga ton: ‘Nalukasan iray matam.’ Nen ninengneng lan ninengneng nen Eva imay insebel a bunga, diman met lalon naayat. Samay kiew et nagmaliw ya “makapaliket ed saray mata” nen Eva.
10. Panon ya inusar nen Satanas so “pilalek na mata” pian tuksoen si Jesus, tan antoy ginawa nen Jesus?
10 Si Jesus ey? “Diad sankasikmat et impanengneng [nen Satanas] ed sikato so amin a panarian ed dalin; tan inkuan na Diablo ed sikato: ‘Iter ko ed sika iyan amin a pakauley tan say dayew na saratan.’” (Luc. 4:5, 6) Diad tua et agtalaga literal ya anengneng nen Jesus ed sankasikmat so amin a panarian ed dalin. Balet naisip nen Satanas ya ompan naayat si Jesus no nanengneng tod pasingawey so gloria na sarayan panarian. Anggapoy baing ya imbaga nen Satanas: “No mandayew ka ed siak a maminsan, nakayarian mo lan amin itan.” (Luc. 4:7) Balet, agbalot labay nen Jesus ya unorey Satanas anggan antoy nagawa. Inyebat ton tampol: “Walan nisulat, ‘Si Jehova a Dios mo so nepeg mon dayewen, tan sikato labat so nepeg mon panlingkoran.’”—Luc. 4:8.
‘SAY PANANGIPANGTA ED KAYKAYARIAN’
11. Panon ya apalikdo nen Satanas si Eva?
11 Nen sinansakey nen Juan iray bengatlad mundo, binitla toy ‘panangipangta ed kaykayarian.’ Nen bukor ni nen Adan tan Eva diad dalin, siempre anggapoy arum ya toon ‘napangipangtaan da na saray kaykayarian da.’ Balet anengneng lanlamang so inkamapaatagey da. Sanen tinukso nen Satanas si Eva, impasagilig ton walay marakep ya isisiblet na Dios ed sikato. Imbaga na Diablo ya diad agew na pangan toy bunga na ‘kiew ya pakaamtaay maong tan mauges,’ sikatoy magmaliw ya ‘singa Dios, ya amta toy maong tan mauges.’ (Gen. 2:17; 3:5) Papapawayen sirin nen Satanas ya manbilay si Eva anggano anggapoy panangigiya nen Jehova. Posiblin say pride o inkamapaatagey nen Eva so rason no akin ya anisiad saman a tila. Inakan to so insebel ya bunga, ta say abaloan to et talagan ag-ompatey. Alingo-lingon maong!
12. Anto ni inusar nen Satanas pian natuksoy Jesus, tan antoy ginawa nen Jesus?
12 Aliwan singa si Eva, impanengneng nen Jesus so inkamapaabeba. Sikatoy tinukso nen Satanas ya suboken so Dios tan manggaway pambiliban na arum. Balet aglabay nen Jesus ta inkamapaatagey itan! Oniay diretsaan ya inyebat to: “Walan nisulat, ‘Agmo nepeg a suboken si Jehova a Dios mo.’”—Basaen so Lucas 4:9-12.
PANON TAYON NAPROTEKTAAN SO RELASYON TAYOD SI JEHOVA?
13, 14. Ipaliwawa no panon ya uusaren natan nen Satanas so nanduruman tukso.
13 No anto iramay inusar nen Satanas ya tukso ed si Eva tan Jesus, onman nin siansiay uusaren to natan. Uusaren toy “pilalek na laman” pian manggaway imoral iray totoo odino alablabas so panangan tan kakainum da. Uusaren to met so “pilalek na mata” pian natukso iran onnengneng ed pornograpiya lalo lad Internet. Tan uusaren to so ‘panangipangta ed kaykayarian’ pian pilaleken na totoo so magmaliw a mapaatagey, materyalistiko, sikat, tan maagum ed pakayari!
14 “Saray bengatlan walad mundo” et singa tapang ya uusaren na manbabanwit. Makapaayat itan ed sira, balet wala manayay taga to. Uusaren nen Satanas iray bengatlan kaukolan tayod inagew-agew pian makagawa tayoy kontrad ganggan na Dios. Agnaliklikas so pangiloob toy mauges a pilalek ed puso tayo. Labay nen Satanas ya isipen tayon mas importante iray pankaukolan tayo tan say komportablen bilay nen say panggawad linawa na Dios. Paloko tayo kasid si Satanas?
15. Singa si Jesus, panon tayon nalabanan iray tukso nen Satanas?
15 Nampadaeg si Eva ed si Satanas, balet si Jesus et andi. Diad kada tukso nen Satanas, inmebat si Jesus base ed Kasulatan, ya inkuan to: “Walan nisulat.” No makuli tayon manaral na Biblia, nakabisado tayoy walad Kasulatan kanian sano natutukso itayo, natandaan tayo ray teksto ya ontulong pian makapannonot tayoy duga. (Sal. 1:1, 2) Nonoten tayo met so alimbawa na saray matoor ya lingkor na Dios ed Biblia pian naalig tayo ra. (Roma 15:4) Proteksion ed sikatayo no aralem so respeto tayod si Jehova, no aroen tayoy aaroen to, tan busolen tayo ray kabusol to.—Sal. 97:10.
16, 17. Antoy epekto na ‘pakayari tayon mankatunongan’ ed inkatoo tayo?
16 Papasesegen itayo nen apostol Pablo ya usaren so ‘pakayari tayon mankatunongan’ pian naalig tayoy kanonotan nen Jehova, aliwan say mundo. (Roma 12:1, 2) Indanet nen Pablo ya kaukolan tayon kontrolen a maong so panagnonot tayo. Imbaga to: “Igegeba mi iray panagkatunongan tan amin ya atagey a bengatla a sumpad pikakabat na Dios; papasukoen mi so balang kanonotan pian magmaliw itan a matulok ed Kristo.” (2 Cor. 10:5) Baleg so epekto na nononoten tayo ed inkatoo tayo, kanian nepeg tayon ‘itultuloy ya motekteken’ iray makapabiskeg a bengatla.—Fil. 4:8.
17 No labay tayoy magmaliw a masanto, labanan tayo ray makapuy ya pilalek ed puso tayo. Nepeg ya say panangaro tayod si Jehova et manlalapud “malinis a puso.” (1 Tim. 1:5) Balet say puso et manamalingo, tan ompan agtayo ni ingen nalikas ya naiimpluensyaan tayo la manaya na “saray bengatlan walad mundo.” (Jer. 17:9) Agta nepeg sirin ya ‘itultuloy ya suboken no kasin wala itayod pananisia, tan itultuloy a paneknekan no anto itayo’ diad pangusisad sarili tayo base ed nanaaralan tayod Biblia?—2 Cor. 13:5.
18, 19. Akin et nepeg ya determinado itayon mansagpot pian say inkatoo tayo et abobonan nen Jehova?
18 Say sakey nin makatulong pian nipulisay tayo ray “bengatlan walad mundo” et no tandaan tayo iyan imbaga nen Juan: “Say mundo tan say pilalek na satan et agmansiansia, balet samay manggagawa na linawa na Dios et mansiansia ed andi-anggaan.” (1 Juan 2:17) Diad pakanengneng na totoo, singa permanente iyan sistema nen Satanas. Balet onsabi so agew ya mangangga itan. Ag-itayo nasagyat ed saray tukso nen Satanas no tandaan tayo ya asingsingger lan manampot iyan mundo to.
19 Papasesegen itayo nen apostol Pedro ya say inkatoo tayo komon et aabobonan na Dios legan tayon ‘aalagaren tan sankanonot lawas so isabi na agew nen Jehova, a diad satan et naderal lay katawenan lapud napoolan iratan tan natunaw iray bengatlan walad tawen tan dalin lapud ampetapetang iratan!’ (2 Ped. 3:12) Asingsingger lay isabi na satan ya agew, tan deralen nen Jehova so amin a kabiangan na mundo nen Satanas. Anggad agni itan sinmabi, itultuloy nen Satanas ya usaren iray “bengatlan walad mundo” pian tuksoen itayo, ya singa ginawa tod si Eva tan Jesus. Agtayo aaligey Eva—agtayo iyuuna iray makasarilin pilalek tayo. Ta no andi, singa si Satanas so Dios tayo! Aligen tayoy Jesus—labanan tayo ray tukso, anggan singa makapaayat iratan. Komon ta determinado itayon mansagpot pian say inkatoo tayo et abobonan nen Jehova.

robotstxt: allowed

filter: keep


text:
Anton Espiritu so Ipapatnag Yo?
“Niwala komon so agnaparaan a kaabigan na Katawan tayon Jesu-Kristo ed espiritun ipapatnag yo.”—FILEM. 25.
1. Sano susulatan nen Pablo iray kapananisiaan to, antoy iilaloan to?
SANO susulatan nen apostol Pablo iray kapananisiaan to, mabetbet ton uuliten so ilalo ton abobonan komon na Dios tan Kristo so espiritun ipapanengneng da. Singa bilang, oniay insulat tod saray taga Galacia: “Niwala komon so agnaparaan a kaabigan na Katawan tayon Jesu-Kristo ed espiritun ipapatnag yo. Amen.” (Gal. 6:18) Antoy labay ya ibaga na saray balikas ya “espiritun ipapatnag yo”?
2, 3. (a) Sanen inusar nen Pablo so salitan “espiritu,” antoy tutukoyen to? (b) Anto ray nayarin tayon itepet ed sarili tayo nipaakar ed espiritun ipapatnag tayo?
2 Say impangusar nen Pablo ed salitan “espiritu” ed sayan teksto et ontutukoy ed ugali odino paraan na panag-isip ya mamakiwas ed sikatayon ibaga odino gawaey sakey a bengatla. Nayarin say sakey a too et maong, makonsidera, mauyamo, maiter, odino mainomay toy mamerdona. Ibabaga na Biblia ya maabig no say sakey et walaay “mareen tan maulimek ya espiritu” tan “kalmado.” (1 Ped. 3:4; Uli. 17:27, NW) Balet wala met iray totoon mabalaw, materyalistiko, mabarong, odino walaay independentin ugali. Wala ni ra ingey imoral, agmatulok, odino rebelde.
3 Kanian nen inusar nen Pablo iray balikas ya ‘niwala komon so Katawan ed espiritun ipapatnag yo,’ papasesegen to iray agagin mangipatnag na espiritun mitunosan ed linawa na Dios tan mangipatnag na singa Kriston personalidad. (2 Tim. 4:22; basaen so Colosas 3:9-12.) Maabig no tepetan tayoy sarili tayo: ‘Anton klase na espirituy ipapatnag ko? Panon kon lalon nipatnag so espiritun mamaliket ed Dios? Wala ni kasi nagawaan ko pian napaaligwas so positibon espiritu na kongregasyon?’ Alimbawa, diad taneman na saray sunflower, kada rosas et ontutulong pian ondakep so interon taneman. Kasin sakey tayod saray “rosas” a mangaarum ed karakpan na kongregasyon? Kaukolan tayon pansagpotan itan. Pantongtongan tayo natan no panon tayon nipatnag so espiritun mamaliket ed Dios.
PALIISAY ESPIRITU NA MUNDO
4. Anto so “espiritu na mundo”?
4 Oniay ibabagad sikatayo na Kasulatan: “Inawat tayo so espiritu a nanlapud Dios, aliwan say espiritu na mundo.” (1 Cor. 2:12) Anto so “espiritu na mundo”? Satan lanlamang imay espiritun adeskribe ed Efeso 2:2: “Saratan a bengatla so gagawaen yo nensaman unong ed sistema na sayan mundo, unong ed say manuley na autoridad na dagem, say espiritu ya ipapatnag natan na saray agmatulok.” Sayan “dagem” et say espiritu na mundo, odino paraan na panagnonot na saray totoo ed mundo, tan wala itan ed amin a pasen a singa literal a dagem. Nipatnag itan ed saray ugalin ‘agmo ak didiktaan’ odino ‘ilaban moy kanepegan mo’ a maslak ed saray totoo natan. Papaneknekan da labat a sikaray “agmatulok.”
5. Anton ugali so impanengneng na arum ya Israelita?
5 Aliwa lan balo itan ya ugali. Nen panaon nen Moises, nanrebelde si Core ed saray walaan na autoridad diad Israel. Sikatoy nansalita sumpad si Aaron tan saray ilalak to, a manlilingkor bilang saserdote. Nayarin say sankanengneng to et saray lingo ra. Odino ninonot ton inikdan ira nen Moises na balibalin pribilehyo lapud kakanayon to ra. Antokaman so rason, mapatnag ya minoria nen Core iray bengatla unong ed panmoria na too tan agto nirespeto iray tinuro nen Jehova, diad impangibagan: “Alabas la so panbalegbalegan yo . . . Akin ta sirin et manuna ya ipangta yo so inkasikayo dia ed duypo nen Jehova?” (Num. 16:3) Ontan met, nanreklamo si Datan tan Abiram ed si Moises, ya ibabaga ran ‘pagmamaliwen toy sarili ton pangulo ra.’ Sanen impatawag ira nen Moises, oniay mapaatagey ya inyebat da: “Agkami onla!” (Num. 16:12-14, NW) Talagan ag-aliketan si Jehova ed espiritu da. Kanian, dineral to irayan rebelde.—Num. 16:28-35.
6. Anton ugali so impanengneng na arum nen inmunan siglo, tan akin?
6 Nen inmunan siglo, wala met iray nansalitay mauges ed saray mangidadaulod kongregasyon ya “agda bibidbiren so pananguley.” (Jud. 8) Sarayan lalaki et agkontentod saray pribilehyo ra tan iimpluensyaan day arum a manrebelde ed saray aturon lalaki ya manggagaway inter na Dios a kimey da.—Basaen so 3 Juan 9, 10.
7. Anton ugali so nepeg tayon paliisan?
7 Satan ya ugali et agnepeg ya niwalad kongregasyon. Kanian kaukolan tayoy manalwar. Saray elder ed kongregasyon et agperpekto, a singa ed panaon di Moises tan apostol Juan. Nayarin makagawa iray elder na saray lingon personal a mangapektad sikatayo. No nagawa itan, talagan agmakatunongan parad sakey a membro na kongregasyon so pangalig ed espiritu na mundo, ya ipilit so pakawalaay “hustisya” odino “ipilit a kaukolan ya ipetek so agi”! Papalampasen nen Jehova iray angkelag a lingo. Kasin sarag tayo met itan a gawaen? Lapud iisipen dan wala ray kakapuyan na saray elder, arum ed saray akagawa na seryoson kasalanan et agla onaasingger ed ulop na mamatatken pian patulongan. Niyaliling irad sakey a pasyentin agto la labay so manpatambal lapud walay agto agustoan ed samay doktor.
8. Anto ran tekstoy makatulong ed sikatayo pian napansiansiay dugan panmoria ed saray mangidadaulo ed kongregasyon?
8 Napaliisan tayo itan ya espiritu no nonoten tayon walad ‘kawanan a lima nen Jesus so pitoran bitewen.’ Irerepresenta na ‘bitewen’ iray alanaan a manangasikaso, tan onaplika met itan ed saray manangasikaso ed kongregasyon. Igigiya nen Jesus iray ‘bitewen’ unong ed paraan a labay to. (Apo. 1:16, 20) Kanian, bilang Ulo na Kristianon kongregasyon, si Jesus et walaan na sigpot a kontrol ed saray ulop na mamatatken. No walay sakey a membro na ulop na mamatatken a kaukolan ya simbawaen, seguroen na samay Sakey a “saray mata to et singa mandarlang ya apoy” a naresolbe itan ed panaon tan paraan a labay To. (Apo. 1:14) Kaleganan to, kaukolan tayon respetoen iray elder ya tinuro na masanton espiritu, lapud ta oniay insulat nen Pablo: “Matulok kayo komon ed saramay mangidadaulo diad limog yo tan mapasakop kayo komon, ta babantayan da iray kamarerwa yo tan walay eebatan da ed saya; ta pian nagawaan da iya tekep na liket tan aliwan ermen, lapud makaderal iya ed sikayo.”—Heb. 13:17.
9. (a) Panon a nasubok so sakey a Kristiano no sikatoy nasimbawa odino nadisiplina? (b) Antoy sankaabigan ya gawaen no akaawat tayoy simbawa?
9 Nasubok met so Kristianon kondukta na sakey no sikatoy nasimbawa odino naekalan na pribilehyo. Sakey a brother so maaron sinimbawa na saray elder nipaakar ed panggagalaw to na saray bayulentin video game. Makapaermen ta agto inawat so simbawa tan kaukolan ya ekalen bilang ministeryal a lingkor lapud agto la nipapatnag iray espiritual a kualipikasyon. (Sal. 11:5; 1 Tim. 3:8-10) Kayari na satan, inistorya na brother ya sikatoy ag-onabobon ed desisyon na saray elder, aminpiga ton insulat ed branch office so pangikritiko tod saray elder, tan iimpluensyaan toy arum ed kongregasyon ya ontan met so gawaen da. Say pangikatunongan ed aliwan ginawa tayo et maneral ed kareenan na kongregasyon. No nasimbawa tayo, mas maabig no mapaabeban awaten itan, tan ipasen a pankanawnawa itan pian namoria iray kakapuyan tayo.—Basaen so Tagleey 3:28, 29.
10. (a) Ipaliwawa no antoy naaralan tayod Santiago 3:16-18 nipaakar ed duga tan mauges ya espiritu? (b) Anto ray maabig a resulta na pangipanengneng na “karunongan a manlalapud tagey”?
10 Natulongan itayo na Santiago 3:16-18 pian naamtaan no antoy duga tan mauges ya espiritun nipatnag na sakey ed kongregasyon. Oniay nabasa: “No iner so kawalaan na imon tan pankokolkol, diman so kawalaan na gulo tan amin a mauges a bengatla. Balet say karunongan a manlalapud tagey, unona ed amin et malinis, insan mareen, makatunongan, akaparaan ya ontulok, napno na panangasi tan maong a bungabunga, agmanangidumaduma, agmansimpisimpitan. Niarum ni, say bukel na bungay inkatunong et intanem diad mareen iran kipapasen parad saramay mikakareenan.” No onkiwas tayo unong ed “karunongan a manlalapud tagey,” napaseseg tayoy sakey tan sakey a mangipanengneng na dugan espiritu, tan niwalay kareenan ed kongregasyon.
IPATNAG SO MARESPETON ESPIRITU ED KONGREGASYON
11. (a) Antoy napaliisan tayo no pansiansiaen tayoy dugan espiritu? (b) Antoy naaralan tayod ehemplo nen David?
11 Nepeg tayon tandaan ya tinuro nen Jehova iray elder ‘pian pastolan day kongregasyon na Dios.’ (Gawa 20:28; 1 Ped. 5:2) Kanian amta tayo a makabat so itulok ed uksoyan na Dios, elder itayo man odino andi. No pansiansiaen tayoy dugan espiritu, ontulong iyad sikatayon napaliisay alablabas a pampagad pakawalaay autoridad odino responsabilidad. Sanen alikna nen Arin Saul a sikatoy nayarin salatan nen David bilang ari, “inimatonan to si David nanlapud saman ya agew.” (1 Sam. 18:9) Abayuboan na ari so mauges ya espiritu tan labay to ni ingen ya pateyen si David. Imbes ya aligen si Saul ya alablabas a mapaga ed posisyon to, mas maabig no say aligen tayo et si David. Anggaman dakel ya ag-inkahustisya so naeksperiensya nen David, pinansiansia toy respeto tod saray tinuro na Dios a mangidaulo.—Basaen so 1 Samuel 26:23.
12. Antoy makatulong pian napansiansiay pankakasakey ed kongregasyon?
12 No maminsan, lapud nandurumay opinyon tayo, nayarin pansengegan itan na agpantatalosan anggan diad saray manangasikaso. Oniay simbawa na Biblia: “Idaulo yoy pangipanengneng na galang ed balang sakey” tan “Agkayo komon magmaliw a makabat ed saray mata yon dili.” (Roma 12:10, 16) Imbes ya ipilit a duga tayo, kaukolan tayon nonoten ya aliwan saksakey lambengat so solusyon ed problema. No ikonsidera tayoy panmoria na arum, makatulong itayod pankakasakey na kongregasyon.—Fil. 4:5.
13. Antoy nepeg a panmoria tayod saray personal ya opinyon tayo, tan anton alimbawa ed Biblia so mangiyilustra ed saya?
13 Kabaliksan kasi na saya ya aliwan maabig so pangibagad saray naoobserbaan tayod kongregasyon a kaukolan ya ipetek? Andi. Nen inmunan siglo, walay linmesan agpantatalosan. “Nandesisyon iray agagi ya ibaki si Pablo tan Bernabe tan say arum ed sikara diad saray apostol tan mamasiken ed Jerusalem pian pantongtongan iyan nansasangsangan da.” (Gawa 15:2) Seguradon nandurumay opinyon da pian solusyonan so isyu. Balet, sanen nibaga lan amin so opinyon da tan wala lay agawan desisyon, agda la impilit iray personal ya opinyon da. Sanen nipawit lay desisyon ed saray kongregasyon, “nanliketan day panamaseseg” tan ‘nantultuloy iran binmiskeg ed pananisia.’ (Gawa 15:31; 16:4, 5) Ontan met natan, no nibaga tayo lay problema ed saray elder, kaukolan ya ipalima tayo la itan ed sikara tan manmatalek ed desisyon da.
IPANENGNENG SO MAABIG YA UGALI DIAD PIDEDENENG TAYOD ARUM
14. Panon tayon nipanengneng so maabig ya ugali diad pidedeneng tayod arum?
14 Dakel so pankanawnawa tayon nipatnag so maabig ya ugali diad pidedeneng tayod arum. Oniay ibabagad sikatayo na Salita na Dios: “Mantultuloy kayon manaanosan tan mabulos a manpeperdonaan no wala man so sengegan na panreklamo na sakey ed sananey. No panon a mabulos si Jehova ya amerdona ed sikayo, ontan met so gawaen yo.” (Col. 3:13) Idadanet na saray balikas ya “no wala man so sengegan na panreklamo” a nayarin walay makatunongan a rason no akin ya onsanok tayo. Balet, imbes a pampagaan iray kakapuyan da a maneral ed deen na kongregasyon, aligen tayoy Jehova tan mabulos iran perdonaen, insan mankimey a saniiba.
15. (a) Antoy naaralan tayod si Job nipaakar ed panamerdona? (b) Panon itayon natulongan na pikakasi pian nipanengneng so maabig ya ugali?
15 No nipaakar ed panamerdona, makaaral tayod si Job. Sikatoy agniligliwa na taloran kakaaro to. Anggaman ontan, pinerdona to ra. Panon? Sikatoy “nampikasi nipaakar ed saray kaaro to.” (Job 16:2; 42:10) No ipikasi tayoy arum, nayarin manguman so panmoria tayod sikara. Say pangipikasi ed saray agagi tayo et ontulong pian nabayuboan tayoy singa Kriston ugali. (Juan 13:34, 35) Kaukolan tayo met so onkerew na masanton espiritu diad pikakasi. (Luc. 11:13) Tulongan itayo na espiritu na Dios ya mangipatnag na saray Kristianon kualidad diad pidedeneng tayod arum.—Basaen so Galacia 5:22, 23.
MAKAGUNGGONAD INTERON KONGREGASYON SO MAABIG YA UGALI YO
16, 17. No nipaakar ed ‘espiritun ipapatnag tayo,’ antoy determinado tayon gawaen?
16 No mansagpot so balang sakey pian ipatnag so maabig ya ugali, nagunggonaan so kongregasyon. Nayarin apakiwas tayo na sayan artikulo a paaligwasey ugali tayo tan magmaliw a mas makapaseseg. Sirin, abuloyan tayoy Salita na Dios a mangibangat ed sikatayo no panon itayon makapanguman. (Heb. 4:12) Oniay imbaga nen Pablo a malabay a magmaliw ya ehemplo ed kongregasyon: “Anggapoy nanonotan kon ginawak a makapuy. Ingen diad saya et agak napapaneknekan a matunong, balet say manguusisa ed siak et si Jehova.”—1 Cor. 4:4.
17 Legan tayon mansasagpot ya onkiwas unong ed karunongan a manlalapud Dios, ya agtayo alablabas a pampapagaay sarili tan pribilehyo tayo, makatulong itayo pian napansiansiay dugan espiritu ed kongregasyon. Diad pagmaliw tayon manamerdona tan pakawalaay positibon panmoria ed arum, napansiansia tayoy kareenan ed saray agagi tayo. (Fil. 4:8) Legan tayon gagawaen iraya, makaseguro tayon napaliket tayoy Jehova tan si Jesus ed ‘espiritun ipapatnag tayo.’—Filem. 25.


text:
Antoy Nagawa No Ompatey Tayo?
Say ebat na Biblia
Ibabaga na Biblia: “Saray mabilay amta ra a sikara ompatey ira: balet saray inaatey agda amta so bengatla.” (Eclesiastes 9:5; Salmo 146:4) Kanian no ompatey tayo, naandi tayo la. Saray inaatey et agla makapannonot, makapankimey, odino makalikna.
“Dia ed dabok ompawil ka”
Impaliwawa na Dios so nagawa no ompatey tayo nen akitongtong ed unonan toon si Adan. Lapud ag-inmunor si Adan, inkuan na Dios ed sikato: “Lapud sika et dabok ka, dia ed dabok ompawil ka.” (Genesis 3:19) Antis ya pinalsa na Dios si Adan manlapud dabok na dalin, anggapoy Adan. (Genesis 2:7) Ontan met, no ompatey si Adan, sikatoy ompawil ed dabok tan naandi.
Ontan met so nagagawad saray ompapatey natan. Oniay ibabaga na Biblia nipaakar ed totoo tan ayayep: “Amin nanlapu ed dabok, tan amin ompawil ed dabok.”—Eclesiastes 3:19, 20.
Say patey et agmankabaliksan ya angangga lan amin
Mabetbet ya ikokompara na Biblia so patey ed ugip. (Salmo 13:3; Juan 11:11-14; Gawa 7:60) Say toon aralem so ugip to et agto amtay nagagawad kaliberliber to. Ontan met, saray inatey et anggapoy amta ra. Balet ibabangat na Biblia ya bangonen na Dios iray inatey ya singa labat ira naugip tan bilayen to lamet ira. (Job 14:13-15) Diad saramay paolien na Dios, say patey et agmankabaliksan ya angangga lan amin.


text:
Introduksion ed Seksion 6
Nen akasabin siansia iray Israelita ed Insipan a Dalin, diad tabernakulo so lalaen na totoo pian mandayew ed tuan Dios. Saray saserdote so angibangat ed Ganggan, tan saray ukom so nagmaliw ya lider na Israel. Nanengneng ed sayan seksion ya saray desisyon tan gagawaen na sakey a too et baleg so epekto to ed arum. Kada Israelita et walay responsabilidad tod si Jehova tan ed kapara ton too. Idanet ya baleg so agawaan nen Debora, Noemi, Josue, Hana, anak nen Jefte, tan Samuel pian natulongan iray totood lugar da. Idanet met ya anggan saray aliwan Israelita, ya singa si Rahab, Ruth, Jael, tan saray Gibeonita, et pinmanig ed saray Israelita lapud amta ran tutulongan ira na Dios.
DIAD SAYAN SEKSION
LEKSION 29
Pinili nen Jehova si Josue
Wala ray imbilin na Dios ed si Josue ya makatulong met ed sikatayo natan.
LEKSION 30
Inyamot nen Rahab Iray Espiya
Ageba so padir na Jerico. Balet ag-aderal so abung nen Rahab, anggano wala itan ed padir.
LEKSION 31
Si Josue tan Saray Gibeonita
Impikasi nen Josue ed Dios ya agkomon onselek so agew. Inebatan kasi na Dios so pikakasi to?
LEKSION 32
Sakey ya Balon Lider tan Duaran Matapang ya Bii
Nen inatey lay Josue, nandayew iray Israelita ed saray dios ya aliwan tua. Inmirap so bilay da, balet tinulongan ira na Dios panamegley na ukom ya si Barak, si Debora ya propetesa, tan si Jael ya angalay palpal na tolda!
LEKSION 33
Si Ruth tan si Noemi
Pinmawil ed Israel so duaran bibii ya parehon inatey so asawa ra. Sakey ed saratan si Ruth, ya linman mankimey diad alog, tan ditan et sikatoy naimano nen Boaz.
LEKSION 34
Tinalo nen Gideon Iray Midianita
Nen pinairap na saray Midianita iray Israelita, akikasi rad si Jehova ya tulongan to ra. Panon ya tinalo na dagdaiset ya sundalo nen Gideon so 135,000 ya sundalon kalaban da?
LEKSION 35
Impikasi nen Hana ya Nawalaan na Anak a Laki
Impila nen Elkana si Hana, Penina, tan say interon pamilya to pian mandayew ed tabernakulo diad Silo. Diman et nampikasi si Hana ya nawalaan komon na anak a laki. Kayari sakey taon, niyanak si Samuel!
LEKSION 36
Say Promise nen Jefte
Antoy im-promise nen Jefte, tan akin? Antoy reaksion na marikit nen Jefte ed promise na ama to?
LEKSION 37
Akitongtong si Jehova ed si Samuel
Say duaran anak na Atagey ya Saserdote ya si Eli et manlilingkor ya saserdote diad tabernakulo, baleg agda uunoren iray ganggan na Dios. Duma si Samuel, tan akitongtong si Jehova ed sikato.
LEKSION 38
Ginawa nen Jehova ya Mabisbiskeg si Samson
Si Samson et ginawa na Dios ya mabisbiskeg pian labanan to ray Filisteo, balet nen alingo si Samson ed desisyon to, narel na saray Filisteo.


text:
Say interon mundo et walad pakayari na samay sakey a mauges (19)
5 Amin a manisia a si Jesus so Kristo et ananak na Dios,+ tan amin a mangaaro ed Ama et mangaaro met ed ananak To.2 Diad saya et naamtaan tayo ya aaroen tayo so ananak na Dios,+ sano aaroen tayoy Dios tan susumpalen tayo ray ganggan to.3 Ta saya so kabaliksan na panangaro ed Dios, ya unoren tayo ray ganggan to;+ tan saray ganggan to et aliwan makapabelat,+4 lapud say mundo et dinaeg na amin ya ananak na Dios.+ Tan dinaeg tayo so mundo diad panamegley na pananisia tayo.+5 Siopay makadaeg ed mundo?+ Agta samay walaan na pananisia a si Jesus so Anak na Dios?+6 Saya imay sinmabi ed panamegley na danum tan dala, si Jesu-Kristo, aliwan diad danum labat,+ noagta diad danum tan diad dala.+ Tan say espiritu so mantatasi,+ lapud say espiritu et katuaan.7 Ta walay taloran mantatasi:8 say espiritu+ tan say danum+ tan say dala;+ tan sarayan talo et manpapaknaan.9 No aawaten tayoy pantatasi na totoo, nagkalalo la so pantatasi na Dios ta mas mabiskeg itan. Lapud saya so pantasi ya iiter na Dios, a tinasian to so nipaakar ed Anak to.10 Say too a manisia ed Anak na Dios et walad sikaton mismo itan a pantasi. Say toon andian na pananisia ed Dios et gagawaen ton matila so Dios,+ lapud agto anisiaan so impantasi na Dios nipaakar ed Anak to.11 Tan saya so pantasin iiter na Dios, ya inikdan to itayo na bilay ya andi-anggaan,+ tan sayan bilay et walad Anak to.+12 Samay mangaawat ed Anak et walaan na sayan bilay; samay agmangaawat ed Anak na Dios et andian na sayan bilay.+13 Isusulat ko ed sikayo irayan bengatla pian naamtaan yo a walaan kayoy bilay ya andi-anggaan,+ sikayo ran walaan na pananisia ed ngaran na Anak na Dios.+14 Tan walaan itayo na onian panagmatalek ed sikato,+ ya antokaman so kekerewen tayo unong ed linawa to, dedengelen to itayo.+15 Tan no amta tayon dedengelen to itayo antokaman so kekerewen tayo, amta tayo ya awaten tayo iratan, lapud kinerew tayo ed sikato.+16 No say sakey et nanengneng toy agi to a manggagaway kasalanan ya agmansumpal ed patey, sikatoy ipikasi to, tan iter na Dios ed sikato so bilay,+ on, diad saramay agmanggagawa na kasalanan a mansumpal ed patey.+ Walay kasalanan a mansumpal ed patey. Tan agko ibabagad sikato ya ipikasi to imay manggagawa ed sayan klase na kasalanan.17 Amin ya ag-inkatunong et kasalanan,+ ingen ta walay kasalanan ya agmansumpal ed patey.18 Amta tayo a balang sakey ya anak na Dios et agmanggagawa na kasalanan, balet sikatoy babantayan na Anak na Dios,* tan agnadiwit na samay mauges.+19 Amta tayo a nanlapu itayo ed Dios, balet say interon mundo et walad pakayari na samay mauges.+20 Balet amta tayo a sinmabi so Anak na Dios,+ tan inikdan to itayo na aralem a pakatalos* pian nagamoran tayoy kakabatan nipaakar ed tuan Dios. Tan diad panamegley na Anak ton si Jesu-Kristo et nikasakey itayo ed sikato.+ On, saya so tuan Dios tan lapuan na bilay ya andi-anggaan.+21 Inad-arok ya ananak, arawian yo ray idolo.+


text:
SAY PANAG-BANTAYAN No. 1 2019 | Siopa so Dios?
Amtaen iray ebat ed anemiran tepet ya ontulong ed sikatayo pian nakaaro so Dios.
Siopa so Dios?
Kaukolan mo nin kabaten so Dios pian makapikaaro ka ed sikato. Panon mon nagawaan itan?
Antoy Ngaran na Dios?
Kasin antam ya say Dios et walay ngaran to ya satan labat so makapangipabidbir ed sikato?
Anto ray Kualidad na Dios?
Anto ray manunan kualidad na Dios?
Anto ray Agawaan La na Dios?
Ompan agmo ilaloan ya wala lay ginawa na Dios pian naseguro ya walay balibalin arapen na totoo.
Anto ni ray Gawaen na Dios?
Amtaen no anto ray kipapasen diad dalin no manuuley lay matunong a gobierno na Dios.
Antoy Epekto ed Sika No Kabaten Moy Dios?
Anto ran bendisyon so naawat na saray mikakaaro ed Dios?
Sarag Mon Nakaaro so Dios
Amtaen so apatiran paraan ya makatulong pian nakaarom so Dios.


text: 16 Inmasingger ed sikato iray Fariseo tan Saduceo tan kinerew dad sikato a panengnengan to ray sakey a tanda manlapud tawen pian suboken da.+2 Inkuan tod sikara: “Sano labi la et ibabaga yon, ‘Marakep so panaon, ta ambalbalangay tawen,’3 tan diad kabuasan, ‘Ambetel tan mauran so panaon natan, ta ambalbalangay tawen tan malurelurem.’ Amta yon ipaliwawa so itsuray tawen, balet agyo nipaliwawa iray tanda na panaon.4 Say henerasyon a mauges tan mikakalugoran* et naynay a manaanap na tanda, balet anggapoy tanda a niiter ed satan+ noag say tanda nen Jonas.”+ Diad saman et tinmaynan la tan intilak to ra.5 Natan et binmaliw ed dayat iray disipulo tan alingwanan day angawit na tinapay.+6 Inkuan nen Jesus ed sikara: “Manbantay kayo tan manalwar kayo ed lebadura na saray Fariseo tan Saduceo.”+7 Kanian nantotongtong ira, ya inkuan da: “Anggapoy inawit tayon tinapay.”8 Amta iya nen Jesus, kanian inkuan to: “Akin et pantotongtongan yoy agyo impakaawit na tinapay, sikayo ran kulang na pananisia?9 Agyo ta ni nala so punto, odino agyo ta nanonotan imay limaran tinapay ya impakan ed 5,000 tan samay pigaran angkakabaleg a buksot ya atipon yo?+10 Odino samay pitoran tinapay ya impakan ed 4,000 tan samay pigaran angkakabaleg a buksot* ya atipon yo?+11 Akin et agyo natalosan a say tutukoyen ko et aliwan tinapay? Balet manalwar kayo ed lebadura na saray Fariseo tan Saduceo.”+12 Diad saman et atalosan da la imay inkuan to, a manalwar ira ed bangat na saray Fariseo tan Saduceo, aliwan diad lebadura na tinapay.13 Sanen akasabi lay Jesus diad rehyon na Cesarea Filipos, tinepetan to iray disipulo to: “Siopa so Anak na too unong ed ibabaga na saray totoo?”+14 Inkuan da: “Wala ray mangibabagan si Juan Bautista,*+ ibabagay arum, si Elias,+ tan say kuan na arum et si Jeremias odino sakey ed saray propeta.”15 Inkuan tod sikara: “Balet parad sikayo, siopa ak?”16 Inmebat si Simon Pedro: “Sika so Kristo,+ say Anak na mabilay a Dios.”+17 Inkuan nen Jesus ed sikato: “Maliket ka, Simon ya anak nen Jonas, lapud ag-itan imparungtal ed sika na laman tan dala,* noag say Amak a walad tawen.+18 Tan ibagak met ed sika: Sika si Pedro,+ tan diad sayan bato+ so pangiletnegan ko na kongregasyon ko, tan ag-itan natalonaan na saray puerta na Lubok.*19 Iter kod sika iray tombok na Panarian na tawen, tan antokaman iray baloren mo diad dalin, abalor la iratan ed katawenan, tan antokaman iray ukbaran mo diad dalin, naukbaran la iratan ed katawenan.”20 Insan binilibilin to iray disipulo ya agda ibabaga ed anggan siopa a sikato so Kristo.+21 Manlapud saman et ginapoan nen Jesus ya ipaliwawa ed saray disipulo to a nepeg toy onla ed Jerusalem tan pairapen a maong na saray mamatatken tan saray manunan saserdote tan saray eskriba, tan sikatoy pateyen da tan paolien ed komatlon agew.+22 Diad saya et sikatoy inyakar nen Pedro ed pireg tan binano to, ya inkuan to: “Kasian moy sarilim, Katawan; ag-iyan balot nagawa ed sika.”+23 Balet imbeneg toy Pedro, tan inkuan to: “La kad benegan ko, Satanas! Makasbel kad siak, ta say iisipen mo et kanonotan na totoo, aliwan kanonotan na Dios.”+24 Insan inkuan nen Jesus ed saray disipulo to: “Siopaman a labay toy ontumbok ed siak, iburi toy sarili to tan sakbaten toy panamairapan a poste* to tan mantultuloy ya ontumbok ed siak.+25 Ta siopaman a malabay a mangisalba ed bilay* to et nabalang to, balet siopaman a makabalang ed bilay* to lapud siak et naromog to.+26 On, antoy nagunggona na sakey a too no nakayarian toy interon mundo balet ta nabalang toy bilay* to?+ Odino antoy iter na sakey a too a kasalat na bilay* to?+27 Ta onsabi so Anak na too ed gloria na Ama to a kaiba iray anghel to, insan iter to so tumang na kada sakey unong ed gawa to.+28 Ibagak ed sikayoy tua, wala ray manalalagey dia ya agdan balot natawayan so ipapatey anggad agda ni nanengneng so Anak na too ya onsabi ed Panarian to.”+


text:
SEKSION 9
Kinmerew na Ari Iray Israelita
Si Saul ya inmunan ari na Israel et agtinmulok ed si Jehova. Say sinmublay ya ari et si David, ya akisipanan nen Jehova parad panarian ya agmangangga
KAYARI impatey nen Samson, nanlingkor si Samuel bilang propeta tan ukom ed Israel. Naynay ya ikekerew na saray Israelita ed sikato a labay day nawalaan na ari a singa saray arum a nasyon. Anggaman makapainsulto ed si Jehova iyan kerew, inwanwan toy Samuel pian gawaen so kerew da. Amili so Dios na mapaabeban laki a manngaran na Saul pian magmaliw ya ari. Pero, asabi panaon et nagmaliw a mapaatagey tan agmaunor si Arin Saul. Impulisay nen Jehova si Saul bilang ari tan imbaga to ed si Samuel a manuro na sananey
Sanen tinedyer ni David, binisita to ray agagi to a kaiba ed armada nen Saul. Amin a sundalo so tinmakot ed sakey a higanten kalaban, si Goliat, a naynay a mankakantiaw ed sikara tan ed Dios da. Asyodotan si David tan labay ton labanan si Goliat. Say armas labat nen David et palsot tan pigaran bato, tan inarap toy Goliat, a say katagey to et masulok a siameran piye. Sanen kakantiawan nen Goliat, imbando nen David a magmaong so armas to nen say sikato, lapud milaban si David diad ngaran nen Jehova a Dios! Intumba nen David si Goliat panamegley na sakey labat a bato insan to pinutotan na ulo ya inusar toy mismon espada na saman a higante. Batik iray sundalon Filisteo lapud takot da.
Nen primero, mandinayew si Saul ed pakpel nen David tan ginawa ton sundalo to. Balet saray impanalo nen David et angimonan a maong nen Saul. Kaukolan ya ontakas si David tan manamot-amot a pigay taon. Anggaman sikatoy labay a pateyen na ari, nansiansian matoor si David ed sikato, a say katunongan to et si Jehova a Dios so anuro ed si Arin Saul. Diad kaunoran, inatey si Saul ed panlalaban. Ag-abayag, nagmaliw ya ari si David, a singa insipan nen Jehova.
“Iletneg ko so yurongan na nanarian to lawas.”
Bilang ari, labalabay nen David so mangipaalagey na templo parad si Jehova. Pero, inkuan nen Jehova ed si David a say mangipaalagey ed satan et sakey ed saray ilalak to. Saman et si Solomon. Benendisyonan na Dios si David, panamegley na makapaliket a sipanan: Manlapud poli to so mantutumbokan ya ari. Tan nidumaduma itan ta diad kaunoran et satan so panlapuan na Manangisalba, odino Bini, ya insipan ed Eden. Natawag itan a Mesias, a kabaliksan toy “Say Alanaan,” a tinuro na Dios. Insipan nen Jehova a say Mesias et magmaliw a Manuley ed sakey a gobierno, odino Panarian, ya agmangangga.
Lapud baleg a pisasalamat to, nantipon si David na dakel a materyales tan ankabli iran metal parad pamaalagey na templo. Nankompos met na dakel iran kanta odino salmo. Nen magano lan ompatey, onia so inkuan nen David: “Say espiritu nen Jehova nansalita ed panamegley ko, tan say salita to wala ed dilak.”


text:
Wp/ami/pakelang
pakelang (漁撈季)
Tada oromaay ko pinangan no Pangcah ko pakelang hananay a demak, itini i pinangan no Pangcah, ano ira ko patalomaay, ci mapadesay anca pahemekan a romi’ad, malepon ko demak caay kaca ira ko pakelang sanay mifoting a demak, todongay to malepon to ko demak sanay. Mato ira ko masofocay, patalomaay, pakawih, cimapatayay anca mipanay, poro to ’ariri, malepon ko tayal ato miilisin ko niyaro’, pa’orad, pacidal, mifafah to kawas, caay kaca ira ko pakelang mifotingay a demak. Nika edeng itini i Fata’an ato Tafalong, maherek to no kalipahakan a demak mili’alac han, no cimapatayay ci padesay malepon to i, pakelang han ko nangra. O fa’inayan no lomaa anca selal no niyaro’ ko cacitodong, pakafana’ to awaay to ko lisin, mangaay to sano laday sato ko ’orip sanay a lisin.
Pi’arawan to lakaw
- 原住民族委員會原住民族文獻
- 李景崇,1998,《阿美族歷史》,臺北:師大書苑.
- 達西烏拉彎‧畢馬,2001,《臺灣的原住民 : 阿美族》,臺北:臺原.
- 黄宣衞,2008,《阿美族》,臺北:三民.
- 巴奈‧母路,2010,《阿美族祭儀中的聲影》,花蓮:東華大學原住民民族學院.


text:
44 Diad saginonor et ingganggan to imay laki a mangaasikaso ed abung to: “Panom na naakan iray sako na sarayan lalaki ya anggad nasarag dan awiten, tan iyan mo so kuarta na balang sakey ed sangab na sako to.+2 Balet ikargam so kopak, samay pilak a kopa, ed sangab na sako na samay sankayugtanan, pati say kuartan bayar ed ilik to.” Kanian ginawa toy ingganggan nen Jose.3 Kaimbuasan to, sanen maliwawa la, pinasipot to iramay lalaki, a kaiba iray asno ra.4 Agni ra akaarawi ed syudad et oniay inkuan nen Jose ed samay mangaasikaso ed abung to: “La ka! Usilan mo iramay lalaki! Sano naabotan mo ra, ibagam ed sikara, ‘Akin et mauges so imbales yo ed kamaongan?5 Agta saman imay paniinuman na katawan ko tan uusaren to pian nabasa ton malinew iray tanda? Mauges so ginawa yo.’”6 Kanian nabotan to ra tan imbaga to iratan ed sikara.7 Balet inkuan dad sikato: “Akin et ontay ibabaga na katawan ko? Ag-itan balot nagawaan na saray lingkor mo.8 Say kuartan aromog mi ed sangab na saray sako mi et impawil mi ed sika manlapu ni ed dalin na Canaan.+ Kanian panon min nagawaan so panakew na pilak odino balitok ed abung na katawan mo?9 No naromog itan ed sakey ed saray aripen mo, sikatoy nepeg ya ompatey, tan say arum ed sikami et magmaliw met ya ariripen na katawan ko.”10 Kanian inkuan to: “Nagawa so unong ed imbaga yo. Balet saman labat so pakaromogan ed satan so magmaliw ya aripen ko, tan anggapoy kasalanan na arum ed sikayo.”11 Diad saman et inleksab a tampol na balang sakey so sako to tan nilukasan da iratan.12 Sinukimat ton maong so kada sako, ya inggapo tod sankapanguloanan ya anggad sankayugtanan. Diad kaunoran et aromog to so kopa ed sako nen Benjamin.+13 Insan pinilat da iray kawes da, tan inlugan da lamet ed asno ra iray awit da tan pinmawil ira ed syudad.14 Sanen linmoob si Juda+ tan saray agagi to ed abung nen Jose, wadman ni si Jose; tan dinmakmomo ra ed arapan to.+15 Inkuan nen Jose ed sikara: “Anto iyay ginawa yo? Agyo ta amta a say lakin singa siak et eksperton makabasa na saray tanda?”+16 Diad saya et inyebat nen Juda: “Anto ni ibaga mi ed katawan ko? Panon min nipaliwawa? Tan panon min napaneknekan a matunong kami? Say tuan Dios so angiparungtal ed kasalanan na saray aripen mo.+ Aripen kami la natan na katawan ko, sikami tan samay akaromogan ed kopa!”17 Balet inkuan to: “Agkon balot itan nagawaan! Samay toon akaromogan ed kopa so magmaliw ya aripen ko.+ Balet say arum ed sikayo, la kayo lad ama yo a walaay kareenan.”18 Inmasingger natan si Juda ed sikato tan inkuan to: “Mikasi ak ed sika, katawan ko, ipangasim ya abuloyan mo ak a mansalita ed sika, tan agka komon onsasanok ed aripen mo, ta singa ka say Faraon a mismo.+19 Intepet na katawan ko ed saray aripen to, ‘Wala ta ni ama yo odino agi yo?’20 Kanian inkuan mi ed katawan ko, ‘Wala ni ama mi a masiken la tan sakey ya anak ed inkamasiken to, samay sankayugtanan.+ Balet inatey lay agi to+ kanian bukbukor to lay atilak ya anak nen ina to,+ tan sikatoy inad-aro nen ama to.’21 Kayari na satan et inkuan mo ed saray aripen mo, ‘Sikatoy iyakar yod siak pian nanengneng ko.’+22 Balet inkuan mi ed katawan ko, ‘Agnayarin taynanan na ugaw so ama to. Ta seguradon ipatey na ama to no taynanan to.’+23 Insan inkuan mod saray aripen mo, ‘No agyo iyakar dia so sankayugtanan ya agi yo, agyo ak lan balot nanengneng.’+24 “Kanian linma kamid ama mi ya aripen mo tan imbaga mid sikato iray salita na katawan ko.25 Diad saginonor et inkuan na ama mi, ‘Pawil kayo tan mangaliw kayoy daiset a naakan tayo.’+26 Balet inkuan mi, ‘Agkami nayarin onla. No kaiba so sankayugtanan ya agi mi insan kami onla, ta agmi la nanengneng iman a laki no agmi kaiba so sankayugtanan ya agi mi.’+27 Insan inkuan ed sikami na ama mi ya aripen mo, ‘Amta yo a duaran lalaki labat so inyanak ed siak na asawak.+28 Balet naandi ed siak imay sakey tan inkuan ko: “Sikatoy seguradon abingbingkas!”+ tan sikatoy agko la anengneng manlapu lad saman.29 No alaen yo met ed siak iyan sakey tan walay mauges a nagawa ed sikato, seguradon ilasur yod Lubok*+ iray uban ko tekep na kaermenan.’+30 “Tan natan, no ompawil ak ed ama min aripen mo ya agmi kaiba so ugaw, anta kasuldongan na bilay* to so bilay* na sayan ugaw,31 sikatoy ompatey sano nanengneng ton anggapo diman iyan ugaw, tan ilasur na saray aripen mo ed Lubok* iray uban na ama mi ya aripen mo tekep na kaermenan.32 Impaseguro na aripen mo ed ama to ya anggapoy nagawan mauges ed ugaw, ya inkuan ton, ‘No sikatoy agko nipawil ed sika, akoen kod andi-anggaan so kasalanan kod amak.’+33 Kanian natan, ipangasim, abuloyan mon siak so natilak bilang aripen na katawan ko imbes a say ugaw, pian makapawil so ugaw a kaiba na saray agagi to.34 Ta panoy ipawil ko ed amak no agko kaiba so ugaw? Agko nayarian a nengnengen so panirap nen amak!”
Paimanod leksab
^ Odino “Sheol,” salanti, say lubok na katooan. Nengnengen so Glosaryo.


text:
Kasin Naisip Mo La?
No iyaansakit itayo na Dios, akin et agto la patundaen so kaugsan tan paniirap?
Akin et segurado tayon manbibilay tayo lad kaunoran iran agew na sayan mundo?
Panon tayon amta ya nasumpal iray sipan na Biblia nipaakar ed Panarian na Dios?
Kasin makatulong so Biblia ed sikatayo pian makagawa tayoy duga iran desisyon natan?
Lapud inaro itayo na Amalsa, inter tod sikatayo iray ebat ed saratan tan ed dakel nin tepet. Pian natulongan kan naalmo iray ebat, onlad website mi ya www.jw.org/pag, ya denesinyo ya ontulong ed totoon naaralan da so Biblia.
Diad satan ya website, nanengneng mo iray activity, artikulo, audio tan video iran rekording, interbyu, tan nanduruman publikasyon, kaiba lay Biblia. Amin iratan et libre.


text:
1 Salmo
- Maliket so toon ag ontotombuk ed
- simbawa da ray totoon maoges,
- ag to aaligey kagagawa da ray
- totoon makasalanan,
- tan ag mikakasakey ed saray
- totoon managbalaw na
- kamaungan.
- Ingen, maliket a mangoonur na
- Ganggan na KATAWAN,
- tan agew-labi ton dadalepdepen.
- Aliling toy kiew a nitanem ed abay
- na managos a danum;
- mambubunga no panaon to tan
- ag namamagaan iray bolung to.
- Onaaligwas iray amin a gagawaen
- to.
- Balet aliwan onyay toon maoges,
- singa taep ya ititikyab na dagem.
- Say Dios sintinsiaan ton nadusa so
- toon maoges,
- tan nibiig ed olupan da ray totoon
- matonung.
- Say KATAWAN iwawanwan tan
- iyaagel to so toon matonung.
- balet nabalang ya anggad angga
- so toon maoges.


text:
Say Panserbi ed Dios so Tambal To!
Nen walay amaloob ed duaran payunir ya manpupulong ed Kenya, abigla ra sanen walay anengneng dan melag a laki ya akarukol ed katri. Talagan melmelag so laman to tan antirikey iray taklay to. Nen ibabaga rad sikato so sipan na Dios ya onsabi panaon et “manlukso so piley a singa sakey ya ulsa,” balibali inyimis to.—Isa. 35:6.
Sayan laki et si Onesmus, ya natan et man-40 años la. Naamtaan na saramay payunir ya manlapud inkianak to et wala lay sakit ton osteogenesis imperfecta, o brittle bone disease. Talagan lupok iray pukel to—natelmeran mo labat na daiset et naputer la. Lapud anggapoy tambal na sakit nen Onesmus, inawat to lan legay bilay ton anosan iyan sakit tan lanang lan aka-wheelchair.
Nampaiyaral na Biblia si Onesmus. Balet, ag-inabuloyan na nanay to ya miaral ed Kingdom Hall ta itatakotan da ompan narisgo. Kanian irerekord na agagi so aral, tan dedengelen itan nen Onesmus diad abung. Nen limay bulan lan manaaral na Biblia si Onesmus, nandesisyon ya miaral anggano singa delikado.
Kasin grinmabe so sakit nen Onesmus lapud pipiaral to? Baliktad laingen so agawa. “Singa naaandi sakit ko no wala ak ed aral,” so kuan to. Naimano ton mas balibali liknaan to nen naamtaan toy katuaan. Naobserbaan met na nanay to ya maliket la natay Onesmus, kanian nampaiyaral met na Biblia. “Say panserbid Dios so tambal na anako,” so inkuan to.
Ag-abayag, nagmaliw ya agbautismadon manangipalapag si Onesmus. Insan nen kien, nampabautismo la tan nagmaliw ya ministeryal a lingkor. Anggano agto nauusar iray sali tan sakey a taklay to, labay nen Onesmus ya gawaey anggaay nayarian ton lingkoran si Jehova. Labay toy man-auxiliary payunir balet manaalangan. Akin ey? Ta amta ton sikatoy mandependid arum a too ya mangitulak ed wheelchair to. Balet nen imbaga to itan ed saray agagi, impromisa dad sikaton tulongan da. Kanian akapan-auxiliary payunir si Onesmus.
Labay met komon nen Onesmus so man-regular payunir balet manaalangan lamet. Balet aminsan, sikatoy apabiskeg ed inagew-agew a teksto. Say teksto et Salmo 34:8 ya say kuan to ditan et: ‘Tawayan tan nengnengen a si Jehova et maong.’ Dinalepdep itan nen Onesmus, tan nandesisyon ya man-regular payunir. Diad sakey simba, apatiran agew ya manpupulong, tan pigarad saray iyaaralan to et onaaligwas ed espiritual. Sikatoy nan-PSS (Pioneer Service School) nen 2010. Malikeliket si Onesmus ta instruktor to imay sakey a payunir ya inmunan nampulong ed sikato!
Naandi lad bilay iray atateng nen Onesmus, balet saray agagid kongregasyon so mangaasikasod sikato. Misalsalamat ed saray bendisyon ya naaawat to, tan agaylay panatalaran to ed agew sano anggapo lay mangibagan, “Mabeblay ak.”—Isa. 33:24.


text: 13 No mansasalita ak diad saray lenguahe na totoo tan saray anghel balet anggapoy arok, singa ak sakey a makmaknol a gong odino sakey a manlaldis a piangpiang.2 Tan no walaan ak na regalo a manpropesiya tan natatalosan kon amin iray sagradon sekreto tan amin a kakabatan,+ tan no walan amin ed siak so pananisia pian niyalis ko ray palandey, balet anggapoy arok, anggapoy kakanaan ko.+3 Tan no iiter koy amin a kayarian ko pian pakanen so arum,+ tan no isasakripisyok so laman ko pian makapanpasirayew ak, balet anggapoy arok,+ anggapon balot so nagunggonak.4 Say aro+ et maanos*+ tan maomaong.+ Say aro et aliwan maimon.+ Agmanlalastog, agmanpapaatagey,+5 ag-onkikiwas a mabanday,*+ agto aanapey dilin pankaabigan to,+ agmainomay a manpasnok.+ Agmanbibilang na impakasakitan.*+6 Agto panliliketan so ag-inkatunong,+ noagta panliliketan toy katuaan.7 Itetepel toy amin a bengatla,+ manisia ed amin a bengatla,+ maniilalo ed amin a bengatla,+ mansusungdo ed amin a bengatla.+8 Say aro et agbalot mangangga.* Balet anggano wala ray regalo a panagpropesiya, naandi iratan; anggano walay pansasalita na nanduruman lenguahe,* mangangga iratan; anggano walay kakabatan, naandi itan.9 Ta aliwan nagnap so kakabatan+ tayo tan aliwan nagnap so pampropropesiya tayo,10 balet sano onsabi la may nagnap, naandi may aliwan nagnap.11 Sanen melag ak nin ugaw, mansasalita ak a singa ugaw, maniisip ak a singa ugaw, mankakatunongan ak a singa ugaw; balet natan ta tinmakken ak la, inekal ko la ray ugali na sakey ya ugaw.12 Ta natan et aliwan malinew* so nanenengneng tayo ed panamegley na metal ya espiho, balet diad arapen et magmaliw itan a malinew.* Diad kaplesan et aliwa nin nagnap so amtak, balet diad arapen et susto* lay naamtaan ko, no panon a sustoy pakaamta na Dios ed siak.13 Natan balet, sarayan talo et mansiansia: pananisia, ilalo, aro; balet say sankaimportantian ed saraya et say aro.+


text: 10 Siak a mismo, si Pablo, so mikakasi ed sikayo unong ed inkaulimek tan kaabigan na Kristo, anggano abebbeba so pakanengneng yo ed siak no kalimog yo ak, balet ta ipapasen yon makmakpel ak no anggapo ak.2 On, mikakasi ak a sano wadtan ak et agak komon onkiwas a makmakpel ta ontan so iilaloan kon gawaen sumpad saray arum a mangibabagan nankurang kami unong ed minumundon kanonotan.3 Ta anggano manbibilay kami ed laman, agkami milalaban unong ed minumundon kanonotan.4 Ta saray armas mi ed pilalaban et aliwan minumundo, noagta say pakayari na saratan et manlalapud Dios pian nigeba iramay malmalet ya akaletneg.5 Ta igegeba mi iray panagkatunongan tan amin ya atagey a bengatla a sumpad pikakabat na Dios; papasukoen mi so balang kanonotan pian magmaliw itan a matulok ed Kristo;6 tan akaparaan kami lan manusa ed siopaman ya ag-ontutulok, balet gawaen mi labat iya sano apaneknekan yo la a sigpot kayon matulok.7 Onnenengneng kayo ed saray bengatla unong ed itsura ra. No say sakey et mataletalek a sikatoy kayarian nen Kristo, nonoten to lamet komon iya, ta no panon a sikatoy kayarian nen Kristo, ontan kami met.8 Ta anggano sinmobra na daiset so pangipapasirayew ko ed autoridad ya inter ed sikami na Katawan pian mamabiskeg ed sikayo tan aliwan pian maneral ed sikayo, agak nabaingan,9 pian ag-ompatnag a singa labay ta kayon taktakoten ed panamegley na saray sulat ko.10 Ta ibabaga ra: “Ambebelat tan mapuersa iray sulat to, anta no wadian akaarap et sikatoy makapuy tan anggapoy kakanaan na ibabaga to.”11 Komon ta nonoten iya na satan a too, a no anto kami unong ed saray ibabaga mi ed saray sulat sano anggapo kami ditan, ontan met so gawaen mi sano wadtan kami.12 Ta agmi nitepel ya ipara so inkasikami ed arum odino ikompara so inkasikami ed saramay mangirerekomenda ed inkasikaran dili. Seguradon andian ira na pakatalos, lapud mansusukatan ira unong ed inkasikaran dili tan mankokomparaan ira ed inkasikaran dili.13 Balet agkami manpasirayew diad paway na saray nipabtang ed sikamin ketegan, noagta manpasirayew kami unong ed samay ketegan na teritorya ya inapag-apag na Dios parad sikami, ya insabi to itan anggad sikayo.14 On, agkami onlalampas ed saray nipabtang ed sikamin ketegan a singano agkami ni akasabi ed sikayo, ta sikami so unaan ya akakar ed sikayo diad pangiyaabawag mi na maong a balita nipaakar ed Kristo.15 Andi, agkami manpapasirayew ed paway na saray nipabtang ed sikamin ketegan a nansagpotan lay arum, balet lapud ombibiskeg lay pananisia yo, maniilalo kami a baleg lay agawaan mi ed limog yo diad loob na teritorya mi. Tan lalon ondakel ni so nagawaan mi,16 diad pangiyabawag mi na maong a balita ed saray bansa a walad paway na ketegan yo, ta pian agmi ipasirayew iray agawaan la ed teritorya na arum.17 “Balet samay manpapasirayew et manpasirayew komon nipaakar ed si Jehova.”18 Ta say aabobonan et aliwan samay mangirerekomenda ed inkasikaton dili, noagta samay irerekomenda nen Jehova.


text:
KAPITULO 54
Jesus—Say “Tinapay na Bilay”
SI JESUS SO “TINAPAY MANLAPUD TAWEN”
Diad bandad bukig na Dayat na Galilea, mamilagron amakan si Jesus na nilibo balet binmatik nen labay dan gawaen ya ari. Diad saman a labi et nanakar ed dayat ya maksil so dagem tan insalba toy Pedro, ya akapanakar met ed danum balet linmereg nen kinmapuy so pananisia to. Pinadeen met nen Jesus so dagem, posiblin pian ag-onlereg so baloto na saray disipulo to.
Natan et akapawil lay Jesus ed bandad sagur ya parte na dayat, diad Capernaum. Sikatoy inanap na saramay mamilagron pinakan to tan intepet da: “Kapigan so insabim dia?” Binagaan ira nen Jesus ta sikatoy aanapen da labat pian napakan to ra lamet. Ingganggan to ra ya ‘mankimey, aliwan parad naderal a kakanen, noagta parad agnaderal a kakanen a mangiter na bilay ya andi-anggaan.’ Kanian intepet da: “Antoy gawaen mi pian nasumpal mi iray kimey na Dios?”—Juan 6:25-28.
Nayarin say iisipen da et saray kimey ya walad Ganggan, balet say tutukoyen nen Jesus et say sankaimportantian ya kimey: “Saya so kimey na Dios, ya ipatnag yoy pananisia ed samay imbaki to.” Balet anggapoy ontan ya pananisia na saray totoo anggano amayamay lay ginawa to. Panggagawaen da ni ingey tanda pian manisia rad sikato. “Anton kimey so gawaen mo?” so intepet da. “Saray inmuunan atateng mi et angan na mana diad kalawakan, a singa nisulat: ‘Inikdan to ray tinapay manlapud tawen pian kanen da.’”—Juan 6:29-31; Salmo 78:24.
Bilang ebat ed kekerewen dan tanda, impaarap nen Jesus so imano na totoo ed tuan Lapuan na saray milagro: “Ibagak ed sikayoy tua, ag-inter nen Moises ed sikayo so tinapay manlapud tawen, balet say Amak so mangiter ed sikayo na tuan tinapay manlapud tawen. Ta say tinapay na Dios et samay linmeksab manlapud tawen tan mangiter na bilay ed mundo.” Lapud agda atalosay labay ton ibaga, akikasi ra: “Katawan, ikdan mo kamin naynay na satan a tinapay.” (Juan 6:32-34) Anton “tinapay” balet so tutukoyen nen Jesus?
Impaliwawa to: “Siak so tinapay na bilay. Siopaman ya onasingger ed siak et agla naerasan, tan siopaman a mangipatnag na pananisia ed siak et aglan balot napaet. Balet singa imbagak lad sikayo, nanenengneng yo ak la balet agkayo ni manisia. . . . Ta linmeksab ak manlapud tawen pian gawaen koy linawa na samay angibaki ed siak, aliwan say linawak. Saya so linawa na samay angibaki ed siak, a nepeg ya anggapoy nabalang ko ed saramay inter tod siak noagta paolien ko ran amin diad kaunoran ya agew. Ta saya so linawa nen Amak, a balang sakey a mamidbir ed Anak tan mangipatnag na pananisia ed sikato et nawalaan na bilay ya andi-anggaan.”—Juan 6:35-40.
Akapasnok iray Judio ed satan ya imbaga to, tan nannguronguro ira. Akin ya ibabaga ton sikatoy “tinapay a linmeksab manlapud tawen”? (Juan 6:41) Parad sikara, sikatoy anak labat na sanasawan taga Nazaret. Intepet na totoo: “Agta saya imay Jesus ya anak nen Jose, a kabat tayo so ama tan ina to?”—Juan 6:42.
Inmebat si Jesus: “Agkayo la manngunguronguro. Anggapoy makaasingger ed siak likud no sikatoy iyasingger na Ama ya angibaki ed siak, tan sikatoy paolien ko diad kaunoran ya agew. Oniay nabasa ed sulat na saray Propeta: ‘Amin da et bangatan nen Jehova.’ Onasingger ed siak so kada sakey a dinmengel ed Ama tan akaaral. Anggapoy too ya akanengneng ed Ama, nilikud ed samay nanlapud Dios; saya imay akanengneng ed Ama. Ibagak ed sikayoy tua, siopaman a manisia et walaan na bilay ya andi-anggaan.”—Juan 6:43-47; Isaias 54:13.
Nen katongtong nen Jesus si Nicodemo, impaliwawa nen Jesus so nipaakar ed andi-anggaan a bilay tan inkonekta to itan ed panisiad Anak na too. Inkuan to: “Kada sakey a mangipapanengneng na pananisia ed [bogbogtong ya Anak na Dios] et agnaderal noagta nawalaan na bilay ya andi-anggaan.” (Juan 3:15, 16) Balet mas dakel so katongtong to natan, tan ibabaga tod sikara ya walay betang to ed pakawalaan day bilay ya andi-anggaan, ya agniiter na mana odino tinapay ed Galilea. Kanian panon ya nagamoran so bilay ya andi-anggaan? Inulit nen Jesus so imbaga to: “Siak so tinapay na bilay.”—Juan 6:48.
Say tongtongan nipaakar ed tinapay manlapud tawen et agni asumpal ya anggad nambangat si Jesus ed sakey a sinagoga diad Capernaum.


text:
LEKSION 58
Aderal so Jerusalem
Paulit-ulit ya manrerebelde ed si Jehova iray taga Juda tan nandayew irad saray dios ya aliwan tua. Abaybayag la ya labay iran tulongan nen Jehova. Angibaki na dakel ya propeta pian ibagad sikara ya aliway gagawaen da, balet ag-ira dinmengel. Inelek-elekan da ni ingen iray propeta. Antoy ginawa nen Jehova pian ontunda lay pandadayew da ed saray dios ya aliwan tua?
Dakdakel lay bansan asakop na ari na Babilonia ya si Nabucodonosor. Nen asakop to met lay Jerusalem, inerel toy Arin Jehoiakin, saray prinsipe, saray mabiskeg ya sundalo, tan saray marunong a mankimey, insan to ra inawit ed Babilonia. Inala to met so amin ya kayamanan ed templo nen Jehova. Insan ginawa ton ari na Juda si Zedekias.
Diad gapo, uunoren nen Zedekias si Nabucodonosor. Balet saray kaabay dan bansa tan saray palson propeta et sinugsogan day Zedekias ya manrebelde ed ari na Babilonia. Imbagad sikato nen Jeremias: ‘No manrebelde ka, dakdakel ya totoo ed Juda so ompatey, naerasan, tan mansakit.’
Kayari na waloy taon, nanrebelde ed Babilonia si Zedekias tan nampatulong ed saray sundalo na Ehipto. Kanian imbaki nen Nabucodonosor iray sundalo to ya onlusob ed Jerusalem, tan nankampo ira ed paliber na satan a syudad. Imbaga nen Jeremias ed si Zedekias: ‘Imbaga nen Jehova ya no onsuko kad Babilonia, makaligtas ka tan sayan syudad. Balet no andi, poolan na saray taga Babilonia so Jerusalem tan ipriso da kad Babilonia.’ Balet imbaga nen Zedekias: ‘Agak onsuko!’
Kalabas na sakey tan kapalduan taon, binungaw na saray sundalo na Babilonia so padir na Jerusalem tan pinoolan day syudad. Apoolan so templo, dakdakel so totoon pinatey da, tan libolibo so inawit dad Babilonia pian ipriso da ra diman.
Akatakas si Zedekias, balet inusilan na saray taga Babilonia. Narel da diad asingger ed Jerico tan inawit dad si Nabucodonosor. Saray ananak a lalaki nen Zedekias et pinatey dad mismon arapan to. Insan binulag nen Nabucodonosor si Zedekias tan impriso to ya anggad ditan la inatey. Balet oniay im-promise nen Jehova ed saray taga Juda: ‘Kayari na 70 ya taon, ipawil ta kayo ed Jerusalem.’
Anto kasi nagawa ed saray kabataan ya inawit ed Babilonia? Si Jehova ni kasi so Dios ya dayewen da?
“Jehova a Dios, say Makapanyarin-amin, matua tan matunong iray panangukom mo.”—Apocalipsis 16:7


text:
SAY PANAG-BANTAYAN Oktubre 2012
MANUNAN ARTIKULO
Kurapsion—Kasin Nagagawa ’ya ed Anggan Iner?
Say epekto na kurapsion et nanenengneng tan nalilikna ed interon mundo, no maminsan et grabe resulta.
MANUNAN ARTIKULO
Akin et Agnaeka-ekal so Kurapsion?
Ipapaamta na Biblia so taloran makaderal ya impluensya a sengegan na dakel ya irap.
MANUNAN ARTIKULO
Anggano Uso so Kurapsion, Sarag Tayo Kasi Magmaliw a Matua?
Panon ya naamtaan na duaran indibidual iray bendisyon a resultay pagmaliw a matua tan panumbok ed prinsipyo na Biblia.
MANUNAN ARTIKULO
Manampot so Kurapsion!
Magano lan onkiwas so Dios pian ekalen so kurapsion ed mundo. Panon to itan a gawaen?
ISTORYAY BILAY
Agawaan na Salitay Dios ed Sakey ya Pamilyan Hindu
Akin ya awalaan na kareenan tan ilalo so sakey a pamilyan Hindu diad panaaral day Biblia?
TONGTONGAN NIPAAKAR ED SARAY TOPIC DIAD BIBLIA
Kasin Dudusaen na Dios Iray Totoo Diad Impierno?
Walaan itayo na dakel a rason ya manisian patas so Dios anggan sano dudusaen to iray mauges a totoo.
Kasin Antam La?
Kasin imbatikan na saray Kristiano so Judea antis ya aderal so Jerusalem nen 70 C.E.? Siopa ray “anak na saray propeta”?
PAIBANGAT ED SALITA NA DIOS
Kasin Makapambilay Ka ya Andi-angga?
Say Lapuan na bilay, si Jehova a Dios et makapangiter na bilay ya andi-angga tan insipan ton gawaen to itan.
ONAPIT ED DIOS
‘Yinmurong so Masiken na Saray Ag-agew’
Siopa so Masiken na Saray Ag-agew tan antoy labay ya ibaga na pasingawey nen Daniel?
ALIGEN SO PANANISIA RA
‘Magalang ya Bii’
Si Rut et sakey a Moabitan mairap bilay tan dayo ed Israel. Akin ya imbagan sikatoy ‘magalang ya bii’?
TEPET NA SARAY MANBABASA
Kasin say Pangasawa so Mamaliket ed Sakey a Too?
Nayari kasin magmaliw a maliket iray Kristianon anggapoy asawa? Ibabaga na Biblia so nepeg a panmoria ed panangasawa, ontan met ed sankarakepan ya ehemplo na nansiansian anggapoy asawa.
Uumanen na Biblia so Bilay
Panon ya intunda na duaran too iray bisyo ra singa say kakainum na alak tan panguusar na druga, tan nagmaliw a maliket?
ACTIVITY PARAD PANAGARAL NA BIBLIA
Agka Sobran Maambisyon!
Labay na komatlon anak nen Arin David, si Absalom ya samsamen so trono to, balet ta baleg so abalang to lapud satan ya ambisyon to.


text:
LEKSION 1
Anto so Maong a Balita?
1. Anto so maong a balita ya nanlapud Dios?
Labay na Dios ya maliket so bilay na totoo diad dalin. Ginawa toy dalin tan amin ya wadia ta inaro to iray totoo. Sikatoy magano lan onkiwas pian ikdan na balibalin bilay iray totoo diad interon mundo. Ekalen toy amin ya lapuan na kairapan.—Basaen so Jeremias 29:11.
Anggapoy anggan sakey ya gobierno ya akaekal na gulo, sakit, odino patey. Balet walay maong a balita. Magano lan ekalen tan salatan na gobierno na Dios so amin ya gobierno na too. No nagawa la itan, maliket la ray totoo ta mareen la tan agla ran balot mansakit.—Basaen so Isaias 25:8; 33:24; Daniel 2:44.
2. Akin ya importantin naamtaan a tampol so maong a balita?
Naekal labat so kairapan no ekalen la na Dios so amin ya mauges ya totoo diad dalin. (Sofonias 2:3) Asingger la iyan nagawa. Magano lan onkiwas so Dios, ta nanenengneng tayo la natan iray mauges ya nagagawa ed mundo ya abayag lan imbaga na Biblia. Prueba irayan asingger lan onkiwas so Dios.—Basaen so 2 Timoteo 3:1-5.
3. Antoy kaukolan tayon gawaen?
Kaukolan tayon kabaten so Dios diad panaral ed Salita to, say Biblia. Singa itan sulat na maaron tatay. Naaralan tayo ed Biblia no panon so magmaliw ya maliket natan. Naaralan tayo met no panon ya nawalaan na bilay ya anggapoy anggaan diad dalin ed arapen. Siempre, wala ray agda labay ya manaral kay Biblia. Balet, nonot moy maliket ya bilay ya impromisa na Dios pian ituloy moy manaral anggano elek-elekan o pigilan da ka.—Basaen so Proverbio 29:25; Apocalipsis 14:6, 7.


text:
MANUNAN ARTIKULO
Akin a Nanirap tan Inatey si Jesus?
“Linmoob so kasalanan ed mundo lapud sakey a too tan say ipapatey lapud kasalanan.”—Roma 5:12.
Antoy ibagam no tepetan kan, “Labay moy manbilay ya anggapoy anggaan?” Nayarin dakel so mangibaga ya labay da, balet agda la labay ya isipen ta parad sikara et imposible itan. Ibabaga da ya kabiangan lay bilay so ipapatey tan ditan so laen tayon amin.
Balet panon to no oniay itepet ed sika, “Akaparaan ka lan ompatey?” Andi ni so ebat na maslak ya totoo. Antoy ipapanengneng na saya? Natural labat ya labay tayoy manbilay anggano wala ray aarapen tayon subok tan kairapan. Nabasad Biblia ya ginawa na Dios so totoo ya walaan na pilalek ya manbilay. Diad tua, ibabaga na satan ya “inyan to ni ingen so andi-anggaan ed puso ra.”—Eclesiastes 3:11, NW.
Balet natan et ompapatey so totoo. Akin et nagmaliw ya ontan? Kasin walay ginawa na Dios ya solusyon? Makapaliket so ebat na Biblia ed saratan, tan walay pikonektaan da ed no akin ya nanirap tan inatey si Jesus.
NO AKIN ET ONTAN SO AGAWA
Nabasad unonan taloran kapitulo na libro na Biblia ya Genesis ya inikdan na Dios si Adan tan Eva na ilalon manbilay ya anggapoy anggaan tan imbaga tod sikara no antoy gawaen da pian naawat da itan. Ibabaga met na satan no panon ya agda inunor so Dios tan naandi itan ya ilalo da. Simpli labat so impangisalaysay ed satan, kanian ibabaga na arum ya is-istorya labat itan. Balet singa saray Ebanghelyo, nanengneng ed Genesis so amin a pakapatnagan na sakey ya rekord na tuan agawa. *
Antoy resulta na ag-inyunor nen Adan? Oniay ebat na Biblia: “Linmoob so kasalanan ed mundo lapud sakey a too [si Adan] tan say ipapatey lapud kasalanan, tan ompapatey so amin a totoo lapud nankasalanan iran amin.” (Roma 5:12) Nankasalanan si Adan lapud agto inunor so Dios. Kanian naandi ilalo ton manbilay ya anggapoy anggaan tan inatey. Lapud ananak to tayo, nagmaliw tayo met ya makasalanan. Kanian mansasakit, ontatatken, tan ompapatey tayo. Sayan eksplinasyon no akin ya ompapatey tayo et mitukoyan ed samay amta tayo la ya natatawir tayo so arum ya ugali na atateng tayo. Balet wala kasi ginawa na Dios ya solusyon?
NO ANTOY GINAWA LA NA DIOS
Nanggawa na paraan so Dios pian nadondon o napapawil so abalang nen Adan parad ananak to—say ilalon manbilay ya anggapoy anggaan. Panon ya ginawa na Dios itan?
Oniay ibabaga na Biblia diad Roma 6:23: “Say bayar parad kasalanan et ipapatey.” Kanian say resulta na kasalanan et ipapatey. Nankasalanan si Adan kanian inatey. Mankakasalanan tayo met kanian ompapatey tayo bilang bayar na kasalanan tayo. Amin tayo et niyanak a makasalanan anggano anggapoy ginawa tayon lingo. Balet inaro itayo na Dios kanian imbaki toy Anak to, si Jesus, pian ompatey parad sikatayo. Panon iyan magmaliw ya posible?
Lapud sakey ya perpekton too, si Adan, so angipasa ed sikatayo na kasalanan tan ipapatey diad agto inyunor, kaukolan met so sakey ya perpekton too ya maunor anggad ipapatey pian agtayo la nairapan ed satan. Oniay impangipaliwawa na Biblia: “No panon a dakel so impasen a managkasalanan lapud ag-intulok na sakey a too, dakel met so nipasen a matunong lapud intulok na sakey a too.” (Roma 5:19) Si Jesus imay ‘sakey a matulok.’ Tinaynan toy tawen, nagmaliw ya perpekton too *, tan inatey parad sikatayo. Kanian posible la ya magmaliw tayon matunong ed arap na Dios tan manbilay ya anggapoy anggaan.
NO AKIN A NANIRAP TAN INATEY SI JESUS
Akin balet ya kaukolan nin ompatey si Jesus? Agta nayari komon ya say Makapanyarin-amin ya Dios et angiter labat na ganggan a makapambilay ya anggapoy anggaan iray ananak nen Adan? Walay pakayari ton gawaen itan. Balet kontra itan ed inter ton ganggan ya say bayar na kasalanan et patey. Aliwan bastabasta itan ya ganggan ya nayarin ibaliwala o salatan pian anggapo lay problema. Importante itan parad tuan hustisya.—Salmo 37:28.
No bilang ta imbaliwala dia na Dios so hustisya, nayarin isipen na totoo ya ontan met so gawaen tod arum a situasyon. Singa bilang, magmaliw kasin patas ed pampili to no siopad saray ananak nen Adan so nayarin manbilay ya anggapoy anggaan? Napanmatalekan kasi ya sumpalen to ray promisa to? Lapud tutumboken na Dios so hustisya legan ya manggagaway paraan pian nilaban itayo, makaseguro tayo ya amin a gawaen to et duga.
Panamegley na impatey nen Jesus, inlukas na Dios so dalan parad bilay ya anggapoy anggaan ed Paraiso diad dalin. Imanoen so imbaga nen Jesus ed Juan 3:16: “Ontan lay panangaro na Dios ed mundo ya inter to so bogbogtong ya Anak to, ta pian balang sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.” Kanian say impatey nen Jesus et aliwa labat a pakapatnagan na agmanguuman ya hustisya na Dios, noagta manunan pakapatnagan itan na baleg a panangaro tod totoo.
Balet akin ya kaukolan nin ondalan ed graben irap tan ipapatey si Jesus ya singa nabasad saray Ebanghelyo? Diad impangarap tod sankairapan a subok tan nansiansian matoor, aminpinsan ton inebatan so akusasyon na Diablo ya agmanmatoor ed Dios iray totoo no nasusubok ira. (Job 2:4, 5) Singa tua itan ya akusasyon nen Satanas nen atukso ton mankasalanan so perpekton too ya si Adan. Balet si Jesus—say perpekton kasimbangan nen Adan—et nansiansian maunor anggan diad graben irap. (1 Corinto 15:45) Kanian prinuebaan to ya sarag met komon nen Adan so onunor ed Dios no labay to. Diad impansungdo nen Jesus ed subok, angitilak ed sikatayo na maabig ya alimbawa. (1 Pedro 2:21) Lapud inunor na Anak, si Jesus, so amin ya ingganggan ed sikato, inikdan na Dios na imortal a bilay diad tawen.
NO PANON KAN NAGUNGGONAAN
Talagan inatey si Jesus, kanian lukas la so dalan parad bilay ya anggapoy anggaan. Labay moy manbilay ya tuloytuloy? Imbaga nen Jesus no antoy kaukolan tayon gawaen: “Saya so mankabaliksan na bilay ya andi-anggaan, a kabaten da ka, say saksakey a tuan Dios, tan samay imbakim, si Jesu-Kristo.”—Juan 17:3.
Saray angi-publish ed sayan magasin et iimbitaan da kan manaral ni nipaakar ed tuan Dios a si Jehova tan ed Anak ton si Jesu-Kristo. Maliket ya ontulong ed sika iray Tasi nen Jehova ed lugar yo. Wala met iray makatulong ya impormasyon diad website mi ya www.jw.org/pag.
^ par. 8 Nengnengen so “The Historical Character of Genesis,” diad Insight on the Scriptures, Volume 1, pahina 922, ya im-publish na Saray Tasi nen Jehova. Wala itan ed www.jw.org. Nengnengen ed PUBLICATIONS › ONLINE LIBRARY.
^ par. 13 Manlapud tawen et inyalis na Dios so bilay na Anak to ed eges nen Maria pian ilukon to, tan prinotektaan na masanton espiritu na Dios si Jesus pian agto natawir so ag-inkaperpekto nen Maria.—Lucas 1:31, 35.


text:
TULONG PARAD PAMILYA | PAMABALEG NA ANANAK
No Panon Mon Disiplinaen so Tinedyer Lan Anak Mo
NO AKIN YA MAIRAP
Tongtongan na pamilya yon anggapo lay mansi-cell phone kasabi alas-9 na labi, balet amiduam a narel so marikit mon manti-text anta pegley-labi la. Say curfew ya inter mod balolakim et alas-10 na labi, balet kalabian, alas-11 la lamet so insempet to.
Tua, alingoy anak mo. Balet amtaen mo nin unona no akin ya singano gagagalaen ton ag-unorey ibabagam. Agka mapaga. Aliwan lapud agto ka inunor et mauge-uges lay anak mo.
NO AKIN YA NAGAGAWA
Agmalinew iray restriksion. Gagagalaen na arum ya tinedyer ya ibaliwala so ibabagay ateng da pian salien no kasin makalusot ira. Singa bilang, no imbaga na ateng ya no walay aliwan gawaen na anak to et nadisiplina, ompan salien na tinedyer ya suboken so ateng to. Sinyalis la kasi itan ya rebelde ra? Andi met. Diad tua, mas ag-italtalek na saray tinedyer iray bilin no agmalinew iray restriksion o no agmet lanlamang tooren na ateng so imbaga to.
Is-istrikto. Pian nakontrol na arum ya ateng so tinedyer da, dakdakel so ibawal da. No ag-ontulok so anak da, mamasnok ira tan mas aruman da ni ibawal da. Balet no ontan, lalo laingen ya ongrabe so situasyon. Oniay ibabaga na libron Parent/Teen Breakthrough: “No kapigan mo kokontrolen so tinedyer mo, diman met ira mapilit ya onlukpos . . . Singa itan pangipalaman na inmawet ya mantikilya ed alemlemek ya pandebara: napilat labat so pandebara, tan aliwan solusyon so pangipilit.”
Makatulong so dugan panagdisiplina. Duma iya ed “panagdusa.” Say gagala na disiplina et pian naibangat so anak aliwan pian pairapen. Panon mon naibangat so tinedyer mo ya ontulok ed ibabagam?
NO ANTOY NAGAWAAN MO
Gawam ya malinew. Nepeg ya malinew ed saray tinedyer no anto ray kaukolan dan tumboken tan no antoy pansumpalan no ag-ira ontulok.
Suhestion: Isulat iray rules yod abung. Insan tepetay sarilim, ‘Dakdakel kasi ginawa min rules, odino dagdaiset? Wala kasi ray nepeg lan ekalen? Kaukolan ko kasi man-adjust no nanenengneng kon responsable met lay ana’ko?’
Agka manguman-uman na isip. Ompan nawetwet so tinedyer mo no nen imbeneg a simba et pinalampas moy ginawa to, balet natan nen inulit to et dinisiplinam.
Suhestion: Gawam ya mikonektaan so disiplina ed “kasalanan” to. Singa bilang, no agto inunor so curfew, mikonektaan so disiplina no gawaen mon mas masakbay so curfew.
Magmaliw kan makatunongan. No naoobserbaan mon responsable lay anak mo, agmo met masyadon pepegetan. Kaukolan et antam so man-adjust.
Suhestion: Pantongtongan iray rules tan disiplina a kaibay tinedyer yo. Sarag yo met ya tepetan no antoy suhestion ton disiplina no walay agto unoren ya rule. Mas mainomay na saray tinedyer so onunor no kaiba iran nanggawad rules.
Tulongan mon onkalakal. Say gagalam et aglabat napatulok so tinedyer mo noagta natulongan met ya nawalaay maong a konsiensia
Suhestion: Amtaey makatulong ya bilin na Biblia. Atan so sankaabigan ya ‘makapangibangat no panoy pambilay ya makabat,’ tan ‘napagmaliw ton marunong iray anggapoy eksperiensyad panagbilay, tan nibangat toy pakatalos tan kakabatan ed saray kalangweran.’


text:
SAY EBAT NA BIBLIA
Satanas
Tua kasin walay Satanas?
“Say daan ya uleg, samay tatawagen a Diablo tan Satanas, [so] mamapalikdo ed interon mundo.”
—Apocalipsis 12:9.
NO ANTOY PAPANISIAAN NA TOTOO
Papanisiaan na arum a totoo ya anggapo ’tay Satanas a Diablo, sakey labat kuno itan ya kaugesan a walad dalem na balang sakey.
NO ANTOY KUAN NA BIBLIA
Talagan walay Satanas. Sikatoy sakey ya rebelden anghel odino espiritun pinalsa, tan kakalabanen toy Dios. Say tawag na Biblia ed sikato et “say manuley na sayan mundo.” (Juan 12:31) Pian nagawaay labay to, titilaan tan lolokoen to ray totoo.
Akasulat ed Biblia so impantongtong na Dios tan nen Satanas diad tawen. No simbolo labat na kaugesan ya walad dalem na balang sakey si Satanas, panon ya say Dios ya perpekto tan anggapoy pakabalawan et mitongtong ed mauges ya walad dalem to? (Deuteronomio 32:4; Job 2:1-6) Malinew sirin ya talagan walay Satanas tan aliwa labat ya simbolo na kaugesan.
AKIN ET KAUKOLAN MON AMTAEN ITAN?
Singa sakey a kriminal ya iyaamot toy inkatoo to pian agnaerel, labay nen Satanas ya panisiaan mon sikatoy kunkunwari labat. Pian naprotektaan ka, kaukolan ya manisia ka nin walay Satanas.
Panaayaman nen Satanas?
“Kasi lay dalin . . . lapud linmeksab ed sikayo so Diablo.”
—Apocalipsis 12:12.
NO ANTOY PAPANISIAAN NA TOTOO
Panisiaan na dakel ya manaayam si Satanas ed impierno diad dalem na dalin. Ibabaga met na arum ya sikatoy walad dalem na mauges iran totoo.
NO ANTOY KUAN NA BIBLIA
Si Satanas et sakey ya espiritun pinalsa kanian agtayo nanengneng so kawalaan to. Nensaman, makakaonla ni Satanas ed kawalaan na Dios tan saray matoor ya anghel. (Job 1:6) Balet natan, sikato tan saray arum nin mauges ya espiritun pinalsa et imbantak la diad dalin.
Labay to kasin ibaga, manaayam si Satanas ed sakey labat ya lugar diad dalin? Singa bilang, ompan abasam ya diad syudad ya Pergamo nensaman so “panaayaman nen Satanas.” (Apocalipsis 2:13) Diad tua say labay labat ya ibaga na satan et agaylay karakel na mandadayew ed si Satanas diad Pergamo. Anggapoy saksakey ya lugar ya panaayaman nen Satanas diad dalin. Imbes, ibabaga na Biblia ya gawa to so “amin a panarian ed dalin.”
Sarag kasi nen Satanas ya sakitan odino kontrolen iray totoo?
“Say interon mundo et walad pakayari na samay sakey a mauges.”
—1 Juan 5:19.
NO ANTOY KUAN NA BIBLIA
Dakel ya totoo so nampaimpluensya ed si Satanas kanian akontrol to ra. (2 Corinto 11:14) Saya so rason no akin ya anggan antoy gawaen na totoo et siansia nin ag-ondadakep so kipapasen na mundo.
Akasulat met ed Biblia iray mas graben situasyon nipaakar ed saray totoo ya kinontrol tan pinairap nen Satanas odino na arum nin rebelden anghel.
NO ANTOY NEPEG MON GAWAEN
Agmo nepeg ya takotan so pakayari nen Satanas. Kaukolan mon aralen no panon ton tutuksoen iray totoo pian aliwa kan inosente ed saray pakana to tan agto ka naimpluensyaan o nakontrol. (2 Corinto 2:11) No basaen moy Biblia, naamtaan mo ray taktika nen Satanas, diad ontan et agto ka nabiktima.
Ibantak mo ray gamit ya walay koneksion tod saray demonyo. (Gawa 19:19) Kaibad satan iray anting-anting, libro, video, musika, tan saray kompyuter program ya mangipro-promote na espiritismo odino panaghula.
Oniay imbaga na Biblia: “Sumpa yo so Diablo, tan arawian to kayo.” (Santiago 4:7) No unoren moy marunong ya simbawa na Biblia, naprotektaan moy sarilim ed saray mauges ya pakana nen Satanas.


text:
Agawaan na Salitay Dios ed Sakey ya Pamilyan Hindu
AGKON balot nalingwanan imay kabuasan na Agosto 22, 2005. Lunes ed saman tan mangaalmusal kamin sankapamilya. Walay baleg a tumor kod utek tan 50-50 so bilay ko. Indaulo nen asawak a si Krishna so pikakasi, insan ak nansalita.
“Manpaopera ak. Iparaan yo lay sarili yo no antoy nagawgawa. Inayos ko lay ponpon ko, no bilang agko la ya nilabas. Diad sikayo ran manlilingkor ed si Jehova, panangasi yon agkayo onsusuko. Sikayo balet ya agni manlilingkor ed sikato, panangasi yon paiyaralan kayoy Biblia tan mila kayod Kingdom Hall, pian naamtaan yoy papanisiaan ko ya nasabi panaon et manayam ya andi-angga diad paraison dalin iray manlilingkor ed tuan Dios tan anggapo lay mansakit.”
Antis kon istoryaen so resulta na operasyon ko, istoryaen ko ni so nipaakar ed pamilyak tan no panon kon akabat so tuan Dios.
Pinabaleg Ak ya Hindu
Manaayam so pamilyak ed baleg ya abung diad nipalandey a syudad na Durban, South Africa. Pian makasabi ed gate na abung mi, mantakayan ka ni na 125 ya steps. Matanaman so gilig na dalan ya paarap ed gate. Diad biek na gate et walay templo nen baik, ya napnoy litrato tan imahen na dirios na Hindu. Say kuan nen baik et “ugaw a templo” (mandir kī baccā diad Hindi) ak kuno tan niyanak ak lapud saray dirios ya dadayewen mi. Diad petek na sayan templo et walay masilesileng ya ambalangan takayan paarap ed puerta. Baleg so abung mi, walay hallway to, maawang ya kusina, pitoran kuarto, tan sakey nin kuarto diad paway. Duamplo tan pito kamin amin ya manaayam ditan, kaibay lakik tan baik, say tatay ko, taloran agagi ton lalaki, say bolirek dan bii, tan saray pamilya da.
Aliwan mainomay so pangasikaso ed onian kabaleg a pamilya. Balet lapud saniiba kami, marakep tan maliket so ulopan mi. Saray apatiran manugang, kaiba lay nanay ko a si Gargee Devi, so mankikimey ed abung. Mansusublayan iran manluto tan manlinis. Say ulo na pamilya et si lakik, tan sikatoy akauley ed panangan na interon pamilya. Kada Mierkoles, mititindaan ira di lakik tan baik tan mabetbet mi ran tatalaranan diad silong na kakiewan. No nabantag min sinmabi la ra, lumbaan min onepas ed takayan pian ibaan iran manlibit ed angkabaleg ya baskit da.
Diad hardin mi, wala ray ataragey ya kiew na palmira a panuubongan na saray siwit. Banbantayan mi ran ontiktikyab tan sankarengel mi uni ra. Lanang ya onyuyurong si baik ed arapan na puerta tan iistoryaan to kami, ya singa aaligen day uni na saray siwit. Dakel ya talagay agko nalingwanan ed saman ya abung! Maneelekan, manaakisan, manggagalaw, maniimisan, maniiteran kami—malikeliket kamin pamilya. Say sankaimportantian ed amin, ditan mi akabat so Amalsa ed sikatayo, si Jehova, tan say Anak ton si Jesu-Kristo.
Antis min akabat si Jehova, Hindu kami tan inagew-agew ya walay ritual mi. Lanang met ya wala ray angkabaleg ya selebrasyon mi, tan dakel so iimbitaan min mandayew ed nanduruman dios tan diosa. No maminsan legan na selebrasyon et nalemay si baik tan mitongtong ed saray espiritu. Tan diad eksakton pegley-labi, mangiyaapay kami na ayep pian nakuyong iray espiritu. Kabkabat met si lakik ya matulong ed saray panagpaalagey tan panangasikaso ed public schools tan templo na Hindu.
Akabat Mi si Jehova
Nen 1972, nansakit si lakik tan inatey. Kayari pigaran bulan, si auntik Indervathey a kabat ed ngaran ya Jane et angawat na Watchtower tan Awake! ed duaran Tasi nen Jehova. Nakokonsiensia ta agto ra pinaloob ed abung. Agkami mitotongtong ed Saray Tasi. Balet nen pinmawil ira, pinaloob ira nen auntik tan imbaga tod sikaray problema tod si uncle ko ya buanges. Binagaan na saray kakaabay tan kakanayon si auntik ya idiborsyo to lay uncle ko. Et impaliwawa na Saray Tasi so panmoria na Dios nipaakar ed panangasawa. (Mateo 19:6) Apabilib si auntik ed bilin na Biblia tan ed pormisa na satan ya maliket a bilay diad dalin. * Anguman so nonot to tan agto tinaynan si uncle ko. Sikatoy nampaiyaral na Biblia ed Saray Tasi. Legan iran manaaral ed sala, midedengel iray arum ya manugang ed kuarto ra.
Ag-abayag, akila met lad panagaral na Biblia so amin ya manugang. Ibabaga nen auntik Jane so nanaaralan to tan mabetbet dan ibabasa ed sikami so libron Listening to the Great Teacher. * Nen naamtaan na saray uncle ko ya manaaral iray auntik na Biblia, ag-ira inmabuloy. Pinoolan na sakey ya uncle ko so amin ya literatura mi, tan pati say Biblia. Iningal-ingalan tan sinasakitan da kami sanen akiaral kami. Aliwan onman balet si tatay ko; agto kamin balot binawalan ya kabaten si Jehova. Tan agtinmundan akiaral so apatiran manugang kanian lalo dan naaroy Jehovan Dios.
Nen 1974, abautismoan si auntik Jane bilang sakey ya Tasi nen Jehova, tan sinmublay met lay nanay ko tan arum ni ran auntik. Asabi panaon, tinundaan la nen baik iray ritual na Hindu. Diad loob na pigay taon, miluluyos ak labat ya onatendid saray Kristianon pantitipon. Aminsan, diad sakey a kombension na Saray Tasi nen Jehova, tinepetan ak na sakey a Tasi a manngaran na Shameela Rampersad, “Kapigan ka manpabautismo ey?” “Anggapoy mangiyaaral na Biblia ed siak,” so kuan ko. Kanian inyaralan to ak. Diad sinmublay ya kombension nen Disyembre 16, 1977, abautismoan ak. Ag-abayag, 18 ed saray 27 ya kapamilyak so abautismoan. Balet sanen operaan ak, siansia nin Hindu si tatay kon si Sonny Deva.
“Agyo Pampapagaan so Antokaman”
Akatulong na baleg ed siak so walad Filipos 4:6, 7, lalo la nen naamtaan kon walay baleg a tumor kod utek. Oniay inkuan na satan ya teksto: “Agyo pampapagaan so antokaman, noagta diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat; tan say deen na Dios a palumbasan toy amin a kanonotan so manbantay ed saray puso tan nonot yo diad panamegley nen Kristo Jesus.” Mairap ya kontroley ‘paga’ lalo la ta imbaga dad siak ya nayarin ompatey ak ed anggan anton oras. Nen unaan, akis ak lan akis, insan ak nampikasi ed si Jehova. Manlapu lad saman, aliknak so “deen na Dios a palumbasan toy amin a kanonotan.”
Singa bebembenan nen Jehova so kawanan a limak, tan aliknak ya agto ak pinaulyanan. (Isaias 41:13) Tinulongan to ak pian makpel kon nipaliwawad saray doktor so desisyon kon unorey ganggan na Biblia ya arawian so dala. (Gawa 15:28, 29) Say resulta et inmabuloy iray doktor ko ya agak saksakay dala. Kayari to, imbaga na doktor ya successful so operasyon tan nakal so interon tumor. Imbaga to met ya natan labat akanengneng na pasyenten maples ya inmabig kayari na komplikadon operasyon ed utek.
Kalabas na taloran simba, akapangiyaral ak la na Biblia anggano wala ak nid dukolan. Kayari pitoran simba, sarag ko lay manmaneho, manpulong, tan miaral. Pisalsalamatan koy tulong na saray kaagian kon angibad siak ed panagpulong. Walan walay kaibak tan sineguro dan akasempet ak. Akatulong ed maples ya inyabig ko so indengel ed saray audio recording na Biblia tan pannodnonot ko ed espiritual iran bengatla.
Malikeliket ak met ta kayari operasyon ko, nampaiyaral na Biblia si tatay ko ed saray Tasi. Abautismoan ira sanen 73 da, tan makulikuli ran manlilingkor natan ed si Jehova. Natan, masulok ya 40 a kakanayon ko so kaiba min manlilingkor ed si Jehova. Anggano nandeperensya so kawigin matak tan sinakaban na metal so ulok, aalagaren koy panaon sano gawaen la nen Jehova ya “balo so amin a bengatla” diad Paraison dalin.—Apocalipsis 21:3-5.
Bendisyon ed siak so maaron asawak ya manlilingkor bilang elder ed kongregasyon, tan say magangganan marikit ko a si Clerista ya kakkaibak pian nituloy koy pampulong a full-time. Benendisyonan nen Jehova iyan pansasagpot ko. Atulongan koy dakel ya iyaaralan ko na Biblia pian nalikna day pakayari na Salitay Dios ed bilay da. Natan, indedika la na masulok ya 30 ed sikara so bilay dad Dios tan nampabautismo.
Pilpilaleken koy panaon sano iliktar itayo nen Jehovan Dios ed sayan mundon atabek na irap, tan gawaen ton paraiso so interon dalin.
^ par. 12 Parad kaaruman ya impormasyon nipaakar ed gawaen na Dios ed dalin, nengnengen so kapitulo 3 na libron Anto so Peteg ya Ibabangat na Biblia? ya im-publish na Saray Tasi nen Jehova.
^ par. 13 Im-publish na Saray Tasi nen Jehova balet agla natan iyiimprinta.